Kemurungan dalam kalangan doktor pelatih perlu rawatan segera

KUALA LUMPUR, 10 Mei - Masalah tekanan jiwa dalam kalangan pegawai perubatan dilihat membimbangkan.Ini terutama melibatkan pegawai perubatan baharu yang terjadi akibat dibuli oleh pegawai perubatan lain.Pendedahan membabitkan bebadan kerja dan tekanan jiwa oleh sebilangan doktor pelatih di media sosial telah menunjukkkan agak ramai antara mereka yang mengalami kemurungan. Sehubungan itu Pakar Perunding Psikiatri UITM Private Specialist Centre, Dr Jannah Nasution berkata mana-mana pengawai perubatan yang mengalami tanda-tanda tekanan akibat dibuli perlu dirujuk kepada pakar psikiatri dengan segera untuk pengesanan awal. Ini bagi mengelakkan tindakan luar kawalan buruk seumpana bunuh diri daripada berlaku.

(Dr Jannah berkata demikian dalam rancangan Selamat Pagi Malaysia/FOTO YOUTUBE SALURAN BERITA RTM)

"Mereka yang nampak ada perubahan seperti ini (tekanan dan kemurungan) kebanyakan doktor-doktor di Kementerian Kesihatan Malaysia (KKM) atau hospital Universiti terus akan merujuk doktor- doktor muda ini kepada kita. Dan kita dapati ia lebih senang apabila kita bantu dari awal kerana masalah ini dapat dielakan daripada menjadi lebih teruk," kata Dr Jannah di Angkasapuri.


Ban MADA pecah, 75,000 akaun pengguna SADA berdepan gangguan bekalan air

ALOR SETAR , 10 Mei - Kira-kira 75,000 akaun pelanggan Syarikat Air Darul Aman (SADA) di daerah Kota Setar dan Pokok Sena berdepan gangguan bekalan air berikutan insiden ban Lembaga Kemajuan Pertanian Muda (MADA) dan terusan tengah pecah di Pokok Sena, tengah hari tadi.SADA menerusi akaun Facebooknya memaklumkan, dua loji rawatan air (LRA) aitu LRA Pokok Sena dan LRA Bukit Pinang terpaksa dihenti tugas bagi memberi laluan kepada kerja kecemasan.Menurut SADA, sebanyak 60,000 akaun dianggarkan terjejas di daerah Kota Setar mulai 4.15 petang dan 15,000 akaun di kawasan Pokok Sena mulai 4.45 petang.Gangguan bekalan air itu dijangka berterusan sehingga kadar aliran dan paras air sungai kembali normal.Sementara itu, Pengerusi MADA Ahmad Tarmizi Sulaiman ketika ditemui wartawan memaklumkan, insiden itu disebabkan hujan lebat di kawasan terbabit pada Ahad lepas yang menyebabkan aliran sungai tidak terkawal dan berlaku peningkatan paras air dari tadahan Sungai Padang Terap.

(Pengerusi MADA Ahmad Tarmizi Sulaiman ketika ditemui wartawan selepas meninjau kawasan ban terbabit)

"Kejadian ini adalah berpunca daripada turunnya hujan yang agak lebat, keadaan ini telah menyebabkan ia melepasi alur limpah itu," katanya.Menurut beliau, MADA dan SADA telah mengambil tindakan segera dengan menjalankan kerja pembinaan sekatan sementara di Sungai Bukit Pinang bagi mengawal paras air di Terusan Tengah supaya operasi LRA SADA tidak terjejas.


Program Santai Selebriti Raya JOHORfm dengan skala lebih besar

JOHOR BAHRU, 10 Mei - Kemeriahan Aidilfitri terus dirasai di Jabatan Penyiaran Malaysia negeri Johor, menerusi program Santai Selebriti Raya JOHORfm di Auditorium Permata Sari.  Penerbit program, Suzilawatty Mohd Sumib berkata program temu bual mingguan itu buat julung kalinya dibawakan dengan skala lebih besar tahun ini bersempena Aidilfitri.  Program disiarkan secara langsung menerusi radio dan Facebook JOHORfm, bermula pukul 9 malam semalam.

(Program Santai Selebriti Raya JOHORfm di Auditorium Permata Sari, Johor Bahru)

"Sebenarnya program tersebut saya dah rancang lama. Tapi untuk tahun 2022 alhamdulillah, kita berjaya bawakan luar dari konti di Auditorium Permata Sari RTM Johor dan konsepnya dalam skala yang besar. Kalau di konti 'busking' dekat sini kita bawa kombo," kata Suzilawatty kepada wartawan di sini. Penonton disajikan dengan persembahan Ramlah Ram, Joey, Ayie Leon, Adzrin Adzhar, Azwan Satar, Afina dan Rania Imtiaz, diiringi Kombo RTM Johor.  Program turut dihadiri Exco Pendidikan, Penerangan dan Komunikasi, Norlizah Noh dan Pengarah Penyiaran Johor, Ramlee Johari.


Kumpulan pertama terima tablet Perantisiswa minggu kedua Jun - Annuar

KUALA LUMPUR, 10 Mei - Kumpulan pertama dijangka menerima tablet program PerantiSiswa Keluarga Malaysia pada minggu kedua Jun ini, kata Menteri Komunikasi Dan Multimedia, Tan Sri Annuar Musa.Annuar berkata bagaimanapun tempoh berkenaan bergantung kepada proses 'delivery’ pembida-pembida yang dipilih."Roll out pertama ini kita rancang selepas 30 hari dari tarikh permohonan, dan proses roll out kedua pula ialah pada Ogos iaitu 60 hari selepas proses permohonan bagi mereka yang membuat permohonan lewat dan bagi kes-kes rayuan,” katanya dalam program Inklusif di saluran TV1 terbitan RTM malam tadi.Permohonan bagi program PerantiSiswa telah dibuka mulai 15 April lepas dengan peruntukan RM450 juta membabitkan tempahan 350,000 unit peranti.Mengulas lanjut Annuar berkata Kementerian Komunikasi Dan Multimedia telah memuktamadkan bahawa peranti itu berbentuk tablet yang hadir lengkap dengan aksesori termasuk papan kekunci.

(Menteri Komunikasi Dan Multimedia, Tan Sri Annuar Musa ketika menjadi tetamu dalam program Inklusif)

"Berdasarkan nasihat daripada jawatankuasa termasuk EPU (Unit Perancang Ekonomi), kita juga telah lakukan 'trial' kepada sekumpulan pelajar dan mendapat maklum balas dari mereka, kita ambil keputusan dengan RM450 juta bajet yang ada, adalah lebih baik kita berikan tablet yang berkualiti tinggi berbanding laptop yang berkualiti rendah mengambil kira elemen kos,” katanya. Dalam pada itu beliau berkata jenama dan pembekal bagi peranti program berkenaan akan diumumkan minggu depan, sambil mengulangi jaminan ia adalah jenama terkenal dalam pasaran dan bukan berkualiti rendah.Kira-kira 350,000 pelajar golongan B40 di institusi pengajian tinggi awam (IPTA) dan swasta (IPTS), politeknik serta kolej komuniti bawah Kementerian Pengajian Tinggi (KPT), layak memohon inisiatif PerantiSiswa Keluarga Malaysia.Peranti itu bakal dimanfaatkan mereka yang sedang mengikuti pengajian peringkat diploma, diploma lanjutan serta ijazah sarjana muda.- BERNAMA


Lelaki lompat dari lori didapati tidak waras

TEMERLOH, 9 Mei - Seorang lelaki dikesan berpaut pada bahagian belakang lori tangki yang sedang bergerak sejauh kira-kira tiga kilometer sebelum terjatuh dari lori itu di Kilometer 160 Jalan Kuala Lumpur-Kuantan, semalam, dipercayai tidak sihat mental.  Penganggur berusia 39 tahun itu mengalami luka di bahagian atas mata kiri serta kecederaan di tangan kiri dan kaki kanan ketika kejadian pada pukul 3.30 petang. Ketua Jabatan Siasatan Dan Penguatkuasaan Trafik Negeri Pahang, Superintendent Kamarulzaman Jusoh berkata siasatan mendapati mangsa telah menaiki bahagian belakang treler di sebuah stesen minyak di bandar Lanchang.  Mangsa kemudian terjun dari lori yang sedang bergerak di Kampung Dala di Lanchang.  Mangsa dibawa ke Klinik Kesihatan Lanchang dan keluarganya dimaklumkan mengenai kejadian itu.

(Tangkap layar video tular seorang lelaki berpaut pada bahagian belakang lori tangki yang sedang bergerak)

Beliau berkata, kes disiasat mengikut Seksyen 268 Kanun Keseksaan kerana gangguan awam.  Sementara itu, pemandu treler berusia 52 tahun dari Terengganu itu tidak menyedari keseluruhan kejadian itu sehingga dia menyedari video membabitkan kenderaannya telah tular malam tadi.  Pemandu lori tersebut menerima video berkenaan sekitar pukul 9 malam semalam sebelum tiba di balai polis Temerloh kira-kira jam 3.50 petang tadi untuk membuat laporan.  Dalam video tular berdurasi 28 saat yang dirakam dari kereta yang sedang dalam perjalanan di belakang treler itu, seorang lelaki, berpakaian kemeja-T kelabu dan seluar pendek biru dengan kasut sukan kuning, dilihat mencengkam belakang lori itu.  Lelaki itu dilihat berpegang pada pemegang sambil berdiri di dasar belakang treler sebelum dia terjatuh di atas jalan.


Iring kenderaan anak ahli Parlimen, dua polis trafik ditukarkan bahagian pentadbiran

GEORGE TOWN, 9 Mei - Dua anggota polis trafik yang didakwa mengiringi kenderaan awam dipercayai milik seorang anak ahli Parlimen di Jalan Bukit Gambir, Gelugor baru-baru ini ditukarkan ke bahagian pentadbiran buat sementara waktu.  Ketua Polis Pulau Pinang, Datuk Mohd. Shuhaily Mohd Zain berkata, hasil siasatan mendapati tiada arahan rasmi daripada pihaknya untuk tugasan tersebut.  Menurut beliau, kertas siasatan tatatertib telah dibuka dan siasatan terperinci sedang dijalankan pihaknya.

(Tangkap layar video yang tular di media sosial di mana dua anggota polis trafik mengiringi kenderaan yang didakwa dipandu oleh seorang anak ahli Parlimen)

"Bahawa tiada apa-apa jua arahan dari mana-mana pegawai kanan Polis Diraja Malaysia (PDRM) untuk tugasan tersebut dilaksanakan. Jadi saya rasa kenyataan media (yang) saya jelas (kan) pada tempoh hari menyatakan bahawa kedua-dua anggota tersebut telah ditukarkan ke bahagian pentadbiran sehingga siasatan tatatertib selesai dilaksanakan," kata beliau. Terdahulu, tular di media sosial video berdurasi 20 saat memperlihatkan dua anggota polis trafik mengiringi kenderaan yang didakwa dipandu oleh seorang anak ahli Parlimen.


Penumpang berhak tuntut pampasan penerbangan dijadual semula

KUALA LUMPUR, 9 Mei- Para penumpang yang mengalami isu penerbangan tertunda atau dijadual semula berhak menuntut pampasan bagi meneruskan perjalanan ke destinasi seperti dirancang. Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, beliau mengambil maklum mengenai rungutan, aduan dan keluhan disuarakan pengguna berhubung kelewatan penerbangan AirAsia, membabitkan pelbagai destinasi dalam negara."Pihak kementerian akan terus menjalankan siasatan daripada sisi kepentingan pengguna, selain bekerjasama dengan Kementerian Pengangkutan bagi merungkai permasalahan ini demi memastikan ia tidak berlanjutan dan berulang," katanya.Dalam rajutan di Twitter beliau, Nanta turut mengepilkan beberapa aduan dan rungutan pengguna yang tidak berpuas hati dengan penjadualan semula penerbangan AirAsia yang disiarkan melalui media sosial.Katanya, pampasan yang berhak dituntut merangkumi makanan, panggilan telefon dan akses internet bagi penangguhan selama dua jam atau lebih, penginapan hotel dan pengangkutan untuk penangguhan selama lima jam atau lebih, pembayaran balik secara penuh atau penerbangan alternatif sekiranya penerbangan dibatalkan."Bagaimanapun, satu-satunya pengecualian pampasan patut diberikan apabila berlaku keadaan luar biasa yang mendatangkan risiko keselamatan atau cuaca ekstrim yang mana syarikat penerbangan tidak dapat menjangkakannya.

(KPDNHEP melakukan siasatan terhadap dakwaan AirAsia menunda dan menjadualkan semula penerbangan sehingga menimbulkan rungutan ramai pengguna)

"Justeru, sekiranya pengguna perkhidmatan penerbangan berpendapat tidak mendapat pampasan sewajarnya, boleh kemukakan aduan rasmi kepada syarikat penerbangan sebelum menghubungi MAVCOM," katanya dalam satu ciapan di Twitternya.Datuk Seri Alexander Nanta Linggi berkata demikian bagi mengulas isu penundaan dan penjadualan semula penerbangan oleh syarikat penerbangan Air Asia yang tular di media sosial sejak kebelakangan ini.


Malaysia-Perancis sepakat perkukuhkan institusi parlimen

KUALA LUMPUR, 9 Mei - Yang di-Pertua Dewan Negara, Tan Sri Dr Rais Yatim menerima kunjungan hormat Delegasi Senator Perancis di bangunan Parlimen hari ini.Delegasi seramai enam orang itu diketuai oleh Presiden Kumpulan Persahabatan Antara Parlimen Perancis-Asia Tenggara, Mathieu Darnaud.Tan Sri Dr Rais berkata pada kunjungan itu kedua pihak bersetuju bagi memperkukuhkan institusi parlimen di negara masing-masing.Parlimen dilihat mampu memainkan peranan bagi kepentingan demokrasi dan seterusnya diterjemahkan bagi memastikan rakyat berada dalam kehidupan yang sempurna.

(Yang di-Pertua Dewan Negara, Tan Sri Dr Rais Yatim bercakap pada sidang media selepas menerima kunjungan hormat Delegasi Senator Perancis di bangunan Parlimen)

"Telah dibincangkan hal-hal berhubung kepentingan parlimen sebagai institusi yang memberi perundangan serta keadilan kepada kedua dua negara. Pertama dibincangkan kepentingan demokrasi, bagaimana demokrasi boleh diterjemahkan kepada kehidupan yang sempurna manusia dan mengambil kira bahawa negara Perancis adalah negara yang memulakan demokrasi yang tulen pada tahun 1778," kata beliau selepas menerima kunjungan hormat tersebut.Selain itu, kedua-kedua pemimpin mengambil peluang berbincang isu hubungan dua hala kedua negara terutama dalam bidang ekonomi dan perdagangan selain merapatkan lagi hubungan yang sedia terjalin.Turut sama menerima kunjungan itu Yang di-Pertua Dewan Rakyat, Tan Sri Azhar Azizan Harun dan Timbalannya, Datuk Mohd Rashid Hasnon.


ECRL: Era baharu pengangkutan awam di Kelantan

(Projek ECRL sepanjang 665 kilometer (km) merangkumi pembinaan di empat negeri iaitu Kelantan, Terengganu, Pahang dan Selangor/FOTO BERNAMA)

KOTA BHARU, 9 Mei- Kira-kira empat tahun lagi, penduduk di Pantai Timur termasuk di Kelantan bakal memiliki pengangkutan awam berkelas dunia apabila Projek Laluan Rel Pantai Timur (ECRL) dijangka siap pada Disember 2026.Projek ECRL sepanjang 665 kilometer (km) merangkumi pembinaan di empat negeri iaitu Kelantan, Terengganu, Pahang dan Selangor.Pengurus Pembinaan Wilayah Malaysia Rail Link (MRL) Seksyen 1, 2 & 3, Wan Adnan Wan Mat, berkata ketika ini kerja-kerja pembinaan projek ECRL di Kelantan mencapai kemajuan infrastruktur sebanyak 21.58 peratus setakat Mac lalu."Di Kelantan, jajaran ECRL membabitkan 43.86 km projek berjalan lancar mengikut jadual ditetapkan, kemajuan kerja-kerja insfrastruktur sudah mencapai 21.58 peratus."Alhamdulillah, pelaksanaan projek ECRL di Kelantan mendapat kerjasama baik daripada kerajaan negeri serta agensi kerajaan lain yang banyak membantu kami," katanya dalam temu bual eksklusif bersama BERNAMA dan RTM, baru-baru ini.Wan Adnan berkata, di Kelantan kerja-kerja infrastruktur projek ECRL turut membabitkan pembinaan 26 jambatan iaitu 13 buah merentasi jalan raya manakala bakinya merentasi sungai."Di Kelantan reka bentuk projek ini serta laluan rel turut mengambil kira tahap '100-year flood', sebagai contoh semasa banjir pada tahun lepas tidak ada kesan buruk kepada pelaksanaan projek di negeri ini," katanya.Beliau berkata, selain menyediakan pengangkutan awam berkelas dunia, ECRL turut menyediakan peluang pekerjaan menerusi 50 peratus tenaga kerja tempatan, sekali gus menghampiri sasaran 70 peratus yang ditetapkan.

(Kerja-kerja pembinaan tiang jajaran Projek Laluan Rel Pantai Timur (ECRL) sedang giat dilakukan di Kampung Padang Lengkuas, Padang Pisang ketika tinjauan BERNAMA, baru-baru ini/FOTO BERNAMA)

Untuk rekod, Kelantan bakal mempunyai dua stesen ECRL iaitu stesen penumpang di Tunjong, Kota Bharu serta stesen penumpang dan kargo di Pasir Puteh.Perkhidmatan ECRL yang dijangka beroperasi pada Jan 2027 boleh menampung 5.6 juta penumpang setiap tahun, manakala setiap perjalanan mampu memuatkan seramai 440 penumpang membabitkan enam gerabak.Malah, tempoh perjalanan menggunakan ECRL dari Kota Bharu ke Lembah Klang dijangka mengambil masa hanya empat jam.–BERNAMA


Malaysia Airlines: Pesawat MH2710 ke Sandakan alami isu teknikal

KUALA LUMPUR, 9 Mei- Malaysia Airlines Berhad (Malaysia Airlines) dalam satu kenyataan menjelaskan Pesawat Malaysia Airlines MH2710 bagi penerbangan dari Kuala Lumpur ke Sandakan, Sabah semalam didapati mengalami isu teknikal ketika enjin pesawat dihidupkan.MAS dalam kenyataan itu hari ini, memaklumkan pesawat itu juga terpaksa kembali semula ke ruang menunggu (bay) selepas prosedur kali kedua untuk menghidupkan enjin gagal ketika melakukan 'pushback'.Menurut kenyataan itu, pada masa sama insiden berkenaan seorang penumpang juga memerlukan bantuan perubatan kecemasan."Malaysia Airlines memohon maaf apabila pendingin hawa tidak dapat dihidupkan ketika proses baikpulih dilakukan menyebabkan persekitaran kabin menjadi panas."Selepas itu, penumpang dipindahkan ke pesawat lain yang berlepas dari Kuala Lumpur pada jam 1.37 tengah hari dan selamat tiba di Sandakan jam 4.30 petang," katanya.

(Pesawat Malaysia Airlines MH2710 bagi penerbangan dari Kuala Lumpur ke Sandakan, Sabah semalam didapati mengalami isu teknikal ketika enjin pesawat dihidupkan/FOTO HIASAN)

Tambah kenyataan itu, Malaysia Airlines kesal dengan kelewatan terbabit dan memohon maaf sekali lagi atas ketidakselesaan sementara yang dialami penumpang.MAS dalam kenyataan juga berksata, keselamatan kekal menjadi keutamaan kepada syarikat penerbangan itu.


Rumah Terbuka Aidilfitri Kerajaan Negeri Perlis meriah

KANGAR, 9 Mei - Rumah Terbuka Aidilfitri Kerajaan Negeri Perlis berlangsung dengan meriah dalam suasana Keluarga Malaysia apabila dikunjungi lebih 20,000 masyarakat berbilang kaum. Kemeriahan sambutan berikutan lebih dua tahun masyarakat tidak dapat berkumpul dalam satu majlis yang besar berikutan penularan COVID-19. Menteri Besar Perlis, Datuk Seri Azlan Man berkata, bagi memeriahkan sambutan Aidilfitri ini, lebih 40 menu disediakan kepada pengunjung yang hadir, antaranya daging rusa, pulut harumanis dan pelbagai juadah dari 25 jabatan dan agensi kerajaan negeri. Program yang berlangsung mulai pukul 11 pagi dan berakhir pukul 4 petang tadi.

(Menteri Besar Perlis, Datuk Seri Azlan Man ditemu bual media pada Rumah Terbuka Aidilfitri Kerajaan Negeri Perlis)

"Cukup memberangsangkan, pertemuan saya dengan beberapa orang tetamu tadi, mereka merasakan amat berpuas hatilah dengan hidangan dan juadah yang dihidangkan pada hari ini, nampaknya semua orang gembira sebab setelah hampir tiga tahun tak dapat bersama, kali ini dapat bersama-sama dan nampaknya keceriaanya pun luar biasa, Alhamdulillah," kata beliau ketika ditemui media selepas menghadiri Rumah Terbuka Aidilfitri Kerajaan Negeri Perlis yang diadakan di Dewan 2020, di sini. Berangkat memeriahkan sambutan Aidilfitri ialah Raja Perlis, Tuanku Syed Sirajuddin Jamalullail dan Raja Perempuan Perlis, Tuanku Tengku Fauziah Tengku Abdul Rashid. Turut berangkat, Raja Muda Perlis, Tuanku Syed Faizuddin Putra Jamalullail dan Raja Puan Muda Perlis, Tuanku Hajah Lailatul Shahreen Akashah Khalil. Bersempena majlis Rumah Terbuka Aidilfitri tersebut, kerajaan negeri turut memberikan sumbangan duit raya kepada kanak-kanak berusia bawah 12 tahun yang hadir.


Jabatan Imigresen mansuh STO, lanjut waktu operasi pengeluaran pasport

PUTRAJAYA, 9 Mei - Jabatan Imigresen akan memansuhkan Sistem Temujanji Online (STO) dan melanjutkan waktu pengoperasian pejabat pengeluar pasport dan kaunter bermula hari Rabu ini.Ketua Pengarah Imigresen, Datuk Seri Khairul Dzaimee Daud berkata, inisiatif itu dibuat bagi mengatasi kesulitan yang dihadapi rakyat Malaysia untuk mendapatkan Pasport Malaysia Antarabangsa (PMA)."Pejabat yang terlibat pelanjutan operasi sehingga pukul 10 malam ini ialah Wilayah Persekutuan Putrajaya, Pejabat Kuala Lumpur, Selangor, Johor, Negeri Sembilan dan Melaka, walau bagaimana pun bagi negeri Pulau Pinang, Kedah, Perak, Melaka, Kelantan, Terengganu dan Perlis, waktu operasi akan dipanjangkan sehingga pukul 6 petang sahaja kerana permintaan di negeri-negeri ini tidak terlalu tinggi," kata beliau pada sidang media berkenaan permohonan PMA, di sini.Sementara itu Khairul Dzaimee memaklumkan pihaknya merekodkan peningkatan PMA sebanyak 40% berbanding sebelum pembukaan sempadan negara.Sejak 1 April sehingga 6 Mei lepas, sejumlah 165,449 PMA telah dikeluarkan.

(Ketua Pengarah Imigresen, Datuk Seri Khairul Dzaimee Daud bercakap pada sidang media di Putrajaya)

Sementara itu, mana-mana pihak atau individu yang didapati bersalah melindungi tahanan Rohingya yang meloloskan diri dari Pusat Tahanan Relau di Pulau Pinang pada 20 April lalu bakal berdepan hukuman berat.Khairul Dzaimee menegaskan,kesalahan melindungi pendatang asing tanpa izin (PATI) boleh dikenakan hukuman denda tidak kurang RM5,000 dan penjara antara satu hingga lima tahun di bawah Seksyen 56 Akta Imigresen."Berdasarkan maklumat terkini masih ada lagi 60 orang yang bebas dan usaha-usaha mengesan sebenarnya dilakukan dan kami syak bahawa mereka ini telah pun berada di dalam komuniti masing-masing, kalau di sebelah utara mungkin berada di Pulau Pinang sana dan ada juga yang mungkin telah sampai ke kawsan Selayang, Kuala Lumpur," kata beliau.Pihaknya sedang giat mengesan tahanan tersebut yang masih bebas.


14 tindakan segera tangani banjir kilat di 25 'hotspot' -DBKL

KUALA LUMPUR, 9 Mei- Dewan Bandaraya Kuala Lumpur (DBKL) telah merangka satu Pelan Tindakan Tebatan Banjir Kilat KL 2022 sebagai langkah sementara bagi menangani isu banjir kilat di ibu kota.Datuk Bandar Kuala Lumpur, Datuk Seri Mahadi Che Ngah berkata, DBKL sedang melaksanakan 14 tindakan khusus bagi menangani segera masalah banjir kilat di 25 kawasan 'hotspot' yang dikenal pasti."Kerja-kerja ini sudah dimulakan di beberapa 'hotspot' seperti Jalan Brunei, Jalan Pudu, Jalan Changkat Tambi Dollah, hadapan Balai Polis Salak Selatan, Jalan Antoi, Jalan Pintasan Segambut, Jalan Sultan Azlan Shah, Jalan Maharajalela dan Bulatan Dato Onn," katanya pada sidang media, di sini, hari ini.Beliau berkata ia akan dilaksanakan dalam tempoh tiga bulan hingga Julai depan melalui Pelan Tindakan Tebatan Banjir Kilat Kuala Lumpur 2022 dengan membabitkan peruntukan sebanyak RM10 juta."Pelan tindakan terbabit akan berpandukan ramalan cuaca dikeluarkan Jabatan Meteorologi Malaysia (METMalaysia)."Tindakan berkenaan termasuklah memastikan saluran keluar air larian ke longkang tepi jalan, tidak tersumbat atau terhalang. Kerja pemantauan dan pembersihan ini akan dilakukan setiap hari oleh pasukan khas DBKL."Seterusnya, menaik taraf 'scupper drain' (saluran masuk air) di semua kawasan 'hotspot', meliputi melebarkannya antara satu hingga dua kaki mengikut keperluan, membaik pulih serta memastikan kecerunan saluran dalam keadaan memuaskan.Mengulas lanjut tindakan lain, beliau berkata pihaknya juga bertindak membina 'sump' baharu bagi menyalurkan air ke longkang tepi jalan sedia ada selain meletakkan guni pasir di kawasan rendah di tepi sungai.Katanya, kerja-kerja berkenaan bermula Jumaat lalu itu turut memberi fokus melaksana kerja mengeluarkan kelodak di kolam takungan banjir di Lorong Maarof, Jalan Travers dan Universiti Malaya.Beliau berkata, tindakan lain termasuk memastikan tangki 'On Site Detention' (OSD) milik persendirian berfungsi, memastikan sungai dan saluran air tidak terhalang sampah, akar pokok atau tumbuhan liar serta menggunakan lebih banyak 'stone mastic asphalt' (SMA), iaitu material resap air, untuk permukaan dan turapan jalan."Turut dilakukan ialah menjadikan aktiviti 'plogging' sebagai aktiviti rutin; menambah kawasan Zon Bebas Sampah di Kuala Lumpur; dan mengeluarkan khidmat pesanan ringkas (SMS) amaran banjir kilat kepada semua pemilik telefon bimbit yang berada dalam kawasan ibu kota.

(DBKL sedang melaksanakan 14 tindakan khusus bagi menangani segera masalah banjir kilat di 25 kawasan 'hotspot' yang dikenal pasti/FOTO HIASAN BERNAMA)

"Tindakan lain termasuk menempatkan bilangan jentera dan petugas mencukupi di lokasi 'hotspot'; mengenal pasti laluan lencongan yang perlu dibina serta-merta bagi mengelakkan kenderaan terperangkap dalam banjir," katanya."Sebagai satu langkah tambahan lagi, tetapi kita anggar sebagai tindakan sementara yang nak disegerakan berbentuk satu pelan tindakan."Jadi ia perlu dianggap satu tindakan yang berterusan, walau belum sempurna lagi, namun pelan tindakan tebatan banjir kilat, diharap akan memberikan satu kesan yang lebih positif dan lebih baik dan beri kesan yang baik pada semua pengguna," ulasnya.Sementara itu, katanya bagi langkah penyelesaian jangka panjang, pihaknya sudah melantik Institut Kerja Raya Malaysia (IKRAM) bagi melaksanakan kajian berkaitan selama 12 bulan dan memaklumkan perkembangan dari semasa ke semasa.Ujarnya, DBKL sekali gus berharap seluruh warga kota dapat memberi kerjasama dalam pelaksanaan pelan tindakan itu, terutama mengelakkan pembuangan sampah merata-rata khususnya ke dalam sistem saliran.


Op Khas Pagar Laut: APMM rampas 70 kilogram daun ketum

KUALA PERLIS, 9 Mei– Agensi Penguatkuasaan Maritim Malaysia (APMM), Zon Maritim Kuala Perlis merampas empat bungkusan plastik berwarna hitam mengandungi daun ketum seberat 70 kilogram bernilai RM12,600.Rampasan dibuat di kedudukan 3.1 batu nautika dari barat daya Pantai Sungai Baru pada pukul 1.56 tengah hari semalam.Pengarah Zon Maritim Kuala Perlis, Komander Maritim Mohd Hashim Mat Zain berkata, rampasan dibuat hasil aduan orang awam melalui talian Pusat Operasi Zon Maritim Kuala Perlis berkaitan sindiket tempatan yang melakukan aktiviti menyeludup keluar daun ketum ke negara jiran.Jelas beliau, aset laut digerakkan bersama pasukan operasi untuk melakukan pemantauan dan pemeriksaan di lokasi tersebut."Sebaik tiba di lokasi, anggota bot peronda menemui empat bungkusan plastik hitam disyaki daun ketum terapung di laut dipercayai cuba diseludup ke negara jiran.Modus operandi suspek adalah sama seperti tangkapan sebelum ini, iaitu menggunakan bot fiber enjin sangkut menuju ke sempadan Thailand untuk dipindah ke bot-bot nelayan Thailand di sempadan perairan Malaysia-Thailand," katanya.

(Bungkusan mengandungi ketum yang dijumpai terapung di perairan Pantai Sungai Baru)

Tambah beliau, semua hasil rampasan dibawa ke jeti Zon Maritim Kuala Perlis untuk diserah kepada pegawai penyiasat bagi tindakan lanjut. Kes disiasat di bawah Seksyen 30(3) Akta Racun 1952.


Dron tingkat keberkesanan penguatkuasaan JPJ di jalan raya.

SEREMBAN, 9 Mei- Penggunaan dron oleh Jabatan Pengangkutan Jalan (JPJ) Negeri Sembilan sepanjang Operasi Hari Raya Aidilfitri (Op HRA) 2022 menunjukkan keberkesanan dari segi penguatkuasaan, selain lebih mudah memantau kesalahan dilakukan pengguna jalan raya. Pengarahnya, Hanif Yusabra Yusuf berkata, penguatkuasaan melalui dron pertama kali digunakan secara meluas pada Op HRA 2022 dengan menumpukan kawasan lebuh raya dan jalan-jalan utama di negeri itu.  Jelas beliau, dua dron digunakan di kawasan lebuh raya bagi mengesan kesalahan melibatkan lorong kecemasan dan turut digunakan di jalan utama bagi mengesan kesalahan langgar lampu isyarat merah serta memotong barisan. "Kita merasakan penggunaan dron adalah satu kaedah penguatkuasaan yang berkesan dan menjimatkan dari segi sumber tenaga manusia.Yang keduanya ia lebih selamat dan ketiga, ia lebih meningkatkan persepsi 'akan ditangkap' dalam kalangan pemandu itu sendiri," katanya pada sidang media Op HRA 2022 di sini.

(Hanif Yusabra Yusuf memeriksa dron yang diogunakan dalam penguatkuasaan Op HRA 2022)

Katanya lagi, JPJ Negeri Sembilan turut bercadang untuk menambah lima lagi dron bagi tujuan penguatkuasaan dan memperluas penggunaannya dalam operasi lain JPJ selepas ini. Sementara itu, beliau memaklumkan sejumlah 316 kesalahan utama dikesan sepanjang OP HRA 2022 yang berakhir semalam. "Daripada jumlah tersebut, kesalahan tertinggi ialah memotong barisan mencatat 149 kes, melanggar lampu isyarat merah 92, memandu di lorong kecemasan 32 dan menggunakan telefon bimbit semasa memandu, enam kes. Anggota JPJ juga turut membuat penyamaran sebagai penumpang di dalam 18 buah bas bagi mengesan kesalahan yang dilakukan pemandu bas," katanya lagi.Tambah beliau, dua kes dikesan melibatkan pemandu bas menggunaan telefon bimbit semasa memandu dan satu kes memandu secara berbahaya iaitu mengekori kenderaan hadapan terlalu rapat. Secara keseluruhan JPJ Negeri Sembilan telah memeriksa sebanyak 2,010 kenderaan sepanjang operasi tersebut dengan 610 buah kenderaan telah dikenakan tindakan atas pelbagai kesalahan.


Anggota tentera ditemukan lemas

POKOK SENA, 9 Mei- Seorang anggota tentera ditemukan lemas di Kampung Banggol, di sini pagi tadi.Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Negeri Kedah, Mohamadul Ehsan Mohd Zain berkata, mangsa dikenali Aliff Aswad Amir Zaidin Noor, 26 tahun. Jelas beliau, Balai Bomba dan Penyelamat (BBP) Pokok Sena menerima panggilan kecemasan pada pukul 10.14 pagi sebelum anggota bomba bergegas ke lokasi kejadian. "Mangsa dipercayai keluar memancing ikan sebelum terjatuh dan lemas di sungai tersebut yang terletak berdekatan kediaman keluarganya. Tindakan anggota bomba melakukan pencarian di kawasan permukaan air membawa kepada penemuan mangsa di lokasi terbabit pada pukul 10.44 pagi," katanya

(Pihak berkuasa mengangkat mayat mangsa, Aliff Aswad Amir Zaidin Noor ke dalam trak polis)

Mayat mangsa dihantar ke unit forensik, Hospital Sultanah Bahiyah, Alor Setar untuk bedah siasat.


Kolaborasi pendidikan Malaysia-Maldives tingkat kualiti pengajar, pelajar

ISKANDAR PUTERI, 9 Mei- Kolaborasi segmen pendidikan Malaysia dan Maldives dilihat sebagai pelaburan yang mampu memberi lebih kemakmuran dan daya saing kepada Johor pada masa akan datang.Menteri Besar, Datuk Onn Hafiz Ghazi berkata, usaha itu dibuat menerusi kerjasama Educity Iskandar Malaysia dengan Kementerian Pendidikan Repulik Maldives, melibatkan pertukaran ilmu pengetahuan dan pembangunan bakat pengajar dan pelajar."Saya berharap inisiatif tersebut dapat diteruskan dan diperluas, seterusnya menjamin Johor menjadi sebuah hub pendidikan. Kolaborasi itu juga akan menghasilkan program pembangunan bakat komprehensif bagi meningkatkan kualiti pengajar Maldives," katanya ketika berucap pada Majlis Pemeteraian Pertukaran Dokumen antara Educity Iskandar Malaysia dengan Kementerian Pendidikan Republik Maldives, di sini.

(Datuk Onn Hafiz Ghazi berucap pada Majlis Pemeteraian Pertukaran Dokumen antara Educity Iskandar Malaysia dengan Kementerian Pendidikan Republik Maldives)

Tambah beliau, kerajaan negeri akan terus memberi tumpuan terhadap sektor pendidikan sebagai usaha menyediakan asas dalam melahirkan modal insan bertaraf dunia.


Sebutan semula kes suami isteri bunuh kanak-kanak empat tahun, ditetapkan 21 Jun

KUCHING, 9 Mei - Mahkamah Majistret hari ini menetapkan 21 Jun depan untuk sebutan semula kes pasangan suami isteri yang didakwa membunuh kanak-kanak berusia empat tahun, Eric Chang Wei Jiw pada Mac lepas.Penolong Pendaftar Mahkamah Rendah Dora Undau menetapkan tarikh itu selepas permohonan dibuat oleh pihak pendakwaan bagi menunggu laporan kimia pada prosiding kes hari ini.Tertuduh Ling Kok Liang, 51, bersama Wendy Chai Xue Zhen, 36, penjaga kepada kanak-kanak terbabit, didakwa mengikut Seksyen 302 Kanun Keseksaan dan dibaca bersama Seksyen 34 Kanun yang sama.Mereka didakwa menyebabkan kematian Eric di No 1493, Lorong 2, Taman Riverview, Jalan Daya, Bintawa di sini antara pukul 5 petang 4 Mac hingga 9.15 pagi pada 8 Mac.Pendakwaan dikendalikan oleh Timbalan Pendakwa Raya Tan Chuan Yi manakala kedua-dua tertuduh tidak diwakili peguam.

(Ling Kok Liang, 51, bersama Wendy Chai Xue Zhen, 36 dituduh membunuh Eric Chang Wei Jiw, empat tahun Mac lepas)


Tiga rumah teres terlibat kebakaran di Sungai Petani

SUNGAI PETANI, 9 Mei- Tiga buah rumah teres terlibat dalam kebakaran di Taman Sri Tanjung, di sini petang semalam.Jabatan Bomba dan Penyelamat negeri memaklumkan, panggilan kecemasan diterima pada pukul 6.57 petang.Dua jentera bomba dari Balai Bomba dan Penyelamat (BBP) Amanjaya dan BBP Sg Petani bersama 12 anggota digerakkan ke lokasi kejadian. Tindakan pantas bomba dibantu 30 anggota bomba sukarela bersama tiga lagi jentera bomba berjaya memadamkan kebakaran yang mengakibatkan kemusnahan rumah sehingga 60 peratus.

(Percikan api kelihatan di salah sebuah rumah yang terbakar)

Kejadian itu bagaimanapun tidak melibatkan sebarang kemalangan jiwa. Punca kejadian dan nilai kerugian masih dalam siasatan.


Lelaki tunggang motosikal maut rempuh 4X4

GURUN, 9 Mei- Seorang lelaki maut setelah terlibat dalam kemalangan di kilometer 76.1, Lebuh Raya Utara Selatan arah utara kira-kira pukul 9.45 malam tadi. Ketua Polis Daerah Kuala Muda, ACP Zaidy Che Hassan berkata, mangsa dikenali Muhammad Fazli Mohamad Shamsudin, 29 tahun maut di lokasi kejadian kerana cedera parah di bahagian anggota badan.Mangsa yang menunggang motosikal dari arah Gurun ke Alor Setar bergerak laju sebelum merempuh belakang sebuah pacuan empat roda yang bergerak perlahan akibat kesesakan jalanraya. Kemalangan itu menyebabkan mangsa maut serta merta di tempat kejadian. Ketika kejadian hujan lebat dan suasana gelap di lokasi terbabit. Mayat mangsa dibawa ke Hospital Sultan Abdul Halim, Sg Petani, untuk bedah siasat. Kes disiasat di bawah Seksyen 41 (1) Akta Pengangkutan Jalan 1987.


JPJ keluar 16,377 saman sepanjang Op HRA 2022

TUMPAT, 9 Mei- Sejumlah 16,377 saman kesalahan jalan raya dikeluarkan Jabatan Pengangkutan Jalan (JPJ) sepanjang Operasi Hari Raya Aidilfitri (Op HRA) 2022 di seluruh negara yang berakhir semalam. Ketua Pengarahnya, Datuk Zailani Hashim berkata, semua saman berkenaan dikeluarkan hasil pemeriksaan ke atas 89,490 kenderaan sejak operasi tersebut bermula 29 April lalu. "JPJ juga telah mengeluarkan sejumlah 776 notis saman P22 iaitu notis arah periksa melibatkan lima kesalahan utama iaitu gagal mematuhi lampu isyarat, memandu di lorong kecemasan, menggunakan telefon bimbit semasa memandu, memotong garisan berkembar dan memandu melebihi had laju.  Lima kesalahan utama dalam tempoh Op HRA 2022 itu akan dikenakan tindakan mahkamah dan tidak boleh dikompaun," katanya selepas memantau pelaksanaan Op HRA 2022 di Jalan Kota Bharu-Pasir Pekan di sini.

(Datuk Zailani Hashim memantau pelaksanaan Op HRA 2022 di Jalan Kota Bharu-Pasir Pekan)

Tambah beliau JPJ turut mengeluarkan 58,182 saman melalui sistem Keselamatan Kesedaran Automatik (Awas).Kesalahan tersebut dikesan menerusi 45 kamera Sistem Penguatkuasaan Automatik (AES) yang ditempatkan di seluruh negara."Daripada 45 kamera, 29 digunakan untuk mengesan kesalahan had laju dan 16 kamera untuk kesan kesalahan berkaitan lampu isyarat," katanya lagi.Sementara itu beliau memaklumkan, penunggang dan pembonceng motosikal antara penyumbang terbesar dalam nahas jalan raya termasuk kemalangan maut.


Terbangkan helikopter ambil pesanan nasi kandar, juruterbang bergelar Datuk didakwa

IPOH, 9 Mei- Seorang juruterbang dihadapkan ke Mahkamah Majistret Ipoh hari ini atas pertuduhan tidak mematuhi pelan penerbangan, pada Julai tahun lalu.  Tertuduh Datuk Mohamed Raffe K. Chekku, 53 tahun bagaimanapun mengaku tidak bersalah selepas pertuduhan dibacakan di hadapan Majistret Jesseca Daimis.  Mengikut pertuduhan, beliau yang juga pengarah sebuah syarikat didapati telah melanggar kaedah-kaedah udara yang dikemukakan dengan membuat pendaratan sebuah pesawat di lokasi selain 'aerodrome' yang dinyatakan dalam 'flight plan'.  Kesalahan itu dilakukan tertuduh ketika mengambil pesanan nasi kandar antara 9.50 hingga 10 pagi di kawasan Padang Ipoh, Jalan Tun Sambanthan, 23 Julai lalu.  Dia didakwa di bawah peraturan 77(2) peraturan-peraturan penerbangan awam 2016 dan boleh dihukum di bawah peraturan 206(3)(a) peraturan yang sama.  Pendakwaan dikendalikan Timbalan Pendakwa Raya Jane Sharmila Jesudason manakala tertuduh diwakili peguam, Datuk Dr. Baljit Singh Sidhu.  Mahkamah membenarkan tertuduh diikat jamin RM5,000 dan menetapkan 29 Jun depan sebagai tarikh sebutan semula kes.

(Tertuduh Datuk Mohamed Raffe K. Chekku dibenarkan ikat jamin RM5,000)


Op Hari Raya Aidilfitri : e-Aduan@JPJrekod 245 aduan

KUALA TERENGGANU, 9 Mei- Jabatan Pengangkutan Jalan (JPJ) merekodkan sebanyak 245 aduan yang dilaporkan orang ramai melalui aplikasi e-Aduan@JPJ sepanjang tempoh Kempen Keselamatan Jalan Raya dan Op Bersepadu sempena Aidilfitri yang bermula 29 April lepas.Timbalan Ketua Pengarah (Perancangan dan Operasi) JPJ Aedy Fadly Ramli berkata kesalahan tertinggi yang dilaporkan adalah memotong barisan dan menggunakan laluan kecemasan."Aplikasi ini baru sahaja dilancarkan seminggu sebelum Aidilfitri dan kita mendapat kerjasama yang amat baik daripada pengguna jalan raya di seluruh negara. Sebahagian aduan itu telah diambil tindakan dalam tempoh 48 hingga 72 jam."JPJ mengucapkan berbanyak-banyak terima kasih kepada semua rakyat Malaysia yang sudi membantu kami untuk menguatkuasakan undang-undang jalan raya dengan cara melaporkan kejadian melalui video dan gambar yang sah melalui sistem e-Aduan@JPJ," katanya.Beliau berkata demikian kepada pemberita selepas meninjau hari terakhir Op Hari Raya Aidilfitri 2022 dan Op Motosikal yang turut dihadiri Pengarah JPJ Terengganu Zulkarnain Yasin di sini, malam tadi. Aplikasi e-aduan boleh dimuat turun melalui Google Play untuk pengguna telefon pintar jenis Android dan orang ramai juga perlu mengaktifkan sistem kedudukan global (GPS) bagi memudahkan pengesanan lokasi.Dalam pada itu, Aedy Fadly berkata sebanyak 89,490 kenderaan telah diperiksa sepanjang tempoh Kempen Keselamatan Jalan Raya dan Op Bersepadu sempena Hari Raya Aidilfitri di seluruh negara."Daripada jumlah itu, sebanyak 18,690 notis pelbagai kesalahan telah dikeluarkan dan kesalahan tertinggi yang dikesan ialah tidak memiliki lesen memandu dan tidak memperbaharui cukai jalan," katanya.

(Timbalan Ketua Pengarah (Perancangan dan Operasi) JPJ Aedy Fadly Ramli)


Gaji minimum RM1500 anjakan paradigma buat pekerja B40

BAYAN LEPAS, 9 Mei- Pelaksanaan gaji minimum RM1500 merupakan anjakan paradigma yang akan memanfaatkan pekerja dalam golongan B40. Ketua Pegawai Eksekutif MDI Fortune Sdn Bhd, Mohamad Ashraf Mohd Iqbar berkata, ia merupakan satu langkah bagi meningkatkan aspek sosioekonomi dan memberi impak luar biasa kepada golongan tersebut."600 pekerja yang bekerja dengan saya semuanya adalah golongan B40, selepas Perdana Menteri, Datuk Seri Ismail Sabri Yaakob mengumumkan peningkatan RM1500, maka semua orang bertubi-tubi mesej saya bertanyakan sama ada ia benar atau tidak dan saya menjawab betul.Ia merupakan satu anjakan paradigma selaras inisiatif Keluarga Malaysia, kita telah dapat bersatu padu dan gaji minimum RM1500 ini akan memberi impak sangat positif kepada semua rakyat kita," katanya.

(Mohamad Ashraf Mohd Iqbar, Ketua Pegawai Eksekutif MDI Fortune Sdn Bhd)

Tambah beliau, inisiatif tersebut juga membuktikan kerajaan cakna dalam menjaga kebajikan pekerja terutama membantu mereka berhadapan keadaan getir sewaktu pandemik COVID-19 serta mengurangkan kadar pengangguran.


Menunggang motosikal bawah pengaruh dadah, tujuh lelaki ditahan

HULU TERENGGANU, 9 Mei- Polis Daerah Hulu Terengganu berjaya menahan tujuh lelaki yang menunggang motosikal bawah pengaruh dadah.  Mereka ditahan ketika Sekatan Jalan Raya SJR sempena Op Selamat 18 yang diadakan di daerah berkenaan. Ketua Polis Daerah Hulu Terengganu, Deputi Superintendan Mohd Adli Mat Daud berkata, suspek berusia antara 21 hingga 51 tahun dikesan melakukan kesalahan itu dalam satu pemeriksaan di tiga lokasi SJR berbeza antara 6 petang hingga 8 malam tadi.  Empat daripada mereka ditahan dalam SJR di Kilometer 3 Jalan Ajil-Kuala Berang dan Kilometer 7 Jalan Kuala Berang-Ajil manakala tiga lagi ditahan di SJR di Kilometer 21 Jalan Kuala Berang-Telemong.  Ke semua lelaki terbabit ditahan untuk siasatan lanjut mengikut Seksyen 15(1)(a) Akta Dadah Berbahaya ADB 1952.  Dalam operasi itu, pihaknya memeriksa 260 kenderaan dan mengeluarkan 178 saman membabitkan pelbagai kesalahan.  Antara kesalahan dikesan termasuk tidak memiliki lesen memandu, lesen memandu tamat tempoh, tidak pamer Lesen Kenderaan Motor LKM dan LKM tamat tempoh serta nombor pendaftaran tidak mengikut spesifikasi.  Pihaknya turut menyita tujuh motosikal dalam operasi berkenaan.


JPJ Perlis keluarkan 158 saman sepanjang Op Hari Raya

KANGAR, 9 Mei- Jabatan Pengangkutan Jalan (JPJ) Perlis mengeluarkan sebanyak 158 saman sepanjang pelaksanaan Operasi Hari Raya Aidilfitri yang bermula sejak 29 April dan berakhir semalam.Pengarah JPJ Perlis, Fatimah Mohamed Ali Piah memaklumkan, antara kesalahan dikesan ialah tiada perlindungan insurans sebanyak 44 kes dan lesen kenderaan motor tamat tempoh, 33 kes."34 kes dikesan melibatkan kesalahan teknikal kenderaan dan 30 kes adalah kesalahan utama seperti gagal mematuhi lampu isyarat, memotong di laluan kiri dan lorong kecemasan, menggunakan telefon bimbit ketika memandu, memotong di dua garisan berkembar dan memandu laju," katanya di sini.

Tambah beliau, baki 17 kes lagi melibatkan lain-lain kesalahan.

(Pegawai dan anggota penguat kuasa JPJ memeriksa kenderaan dalam Operasi Hari Raya Aidilfitri)

Sejumlah 145 pegawai dan anggota penguat kuasa JPJ Perlis terlibat sepanjang pelaksanaan operasi tersebut.


100,000 disasar hadir perhimpunan Santai Anak Utara di Kedah

BAGAN SERAI, 9 Mei- Seramai 100,000 orang disasar menyertai perhimpunan Santai Anak Utara (SAU) sempena sambutan ulang tahunnya yang ke-10 di Taman Jubli Emas, Alor Star, Kedah pada 21 Mei ini.Pengasas SAU Muhammad Safiyuddin Elias berkata, sambutan itu bertujuan mendidik penunggang motosikal mengenai keselamatan dan mengelakkan amalan rasuah.“Kita berkolaborasi dengan Suruhanjaya Pencegahan Rasuah Malaysia bagi mendidik penunggang motosikal supaya tidak terbabit dengan gejala ini seperti memberi rasuah apabila tidak memiliki lesen motosikal,” katanya.Beliau berkata demikian pada sidang media Program SAU Hari Raya Aidilfitri Bersama Penunggang Motosikal di Dewan Datuk Zainal Abidin Zin semalam yang disempurnakan oleh Timbalan Menteri Perpaduan Negara Senator Wan Ahmad Fayhsal Wan Ahmad Kamal.Muhammad Safiyuddin berkata perhimpunan itu mendapat sokongan Wan Ahmad Fayhsal, yang juga Penasihat SAU dan ia turut diisi dengan pelbagai aktiviti seperti ceramah mengenai keselamatan kepada penunggang motosikal serta kempen derma darah.Beliau berkata perhimpunan SAU membabitkan jumlah peserta yang sama turut dirancang diadakan di Taman Ekspo Pertanian Malaysia, Serdang, Selangor sebelum akhir tahun ini.Wan Ahmad Fayhsal pula berkata pihaknya sedia menghulurkan bantuan dan kerjasama dalam usaha mendidik golongan yang meminati sukan permotoran mengenai keselamatan serta nilai-nilai murni serta perpaduan.

“Sayang kalau kita tidak ada kerjasama yang baik kerana mereka mempunyai penggemar sukan permotoran dan kerajaan boleh bersama-sama mendidik mereka serta masyarakat.“SAU sudah menjangkau 10 tahun dan menjadi satu jenama yang kuat dalam kalangan peminat motosikal di utara,” katanya.Beliau juga berkata platform SAU boleh digunakan dalam program pendidikan untuk mewujudkan masyarakat berintegriti dengan menjemput penceramah kempen antirasuah dan dadah bagi mendekati anak muda yang masih berjiwa aktif supaya mereka tidak terjebak dengan gejala itu.


Sebahagian laluan utama Changlun ke Arau ditenggelami banjir kilat

ARAU, 8 Mei - Hujan lebat yang sedang melanda seluruh Perlis ketika ini menyebabkan sebahagian laluan utama dari Changlun ke Arau berhampiran kampus Universiti Malaysia Perlis (UniMAP) Ulu Pauh ditenggelami air.Ini menyebabkan pengguna jalan raya khususnya yang dalam perjalanan ke Perlis perlu berhati-hati ketika melalui jalan berkenaan disebabkan hanya lorong kanan dibuka sepanjang laluan.Menurut Exco Negeri yang juga ADUN Pauh, Rozieana Ahmad, pihak Angkatan Pertahanan Awam Malaysia dan Ibu Pejabat Polis Daerah Arau sedang memantau dan mengawal lalu lintas di kawasan yang dilanda banjir kilat.

(Hanya lorong kanan dibuka sepanjang laluan utama dari Changlun ke Arau berhampiran kampus Universiti Malaysia Perlis (UniMAP) Ulu Pauh akibat banjir kilat)

Dua buah rumah turut dilaporkan dimasuki air namun belum ada Pusat Pemindahan Sementara (PPS) dibuka berikutan kejadian tersebut dan hujan masih turun.Pemantauan sedang dilakukan oleh semua agensi yang terlibat dalam memastikan keselamatan penduduk dan pengguna jalan raya yang melalui laluan Changlun ke Arau.


Ceroboh perairan negara, Maritim Malaysia tahan bot nelayan Vietnam

KUALA TERENGGANU, 8 Mei - Agensi Penguatkuasaan Maritim Malaysia Negeri Terengganu telah menahan sebuah bot nelayan asing di kedudukan 67 batu nautika dari perairan Kuala Terengganu semalam.  Bot nelayan asing Vietnam itu ditahan semasa rondaan bersepadu OP PAGAR LAUT, OP KUDA LAUT dan OP IMAN pada Sabtu kira-kira pukul 3.20 petang.  Pengarah Maritim Negeri, Kapten Maritim Muhammad Suffi Mohd Ramli berkata bot tersebut dikendalikan enam kru termasuk tekong dipercayai warga Vietnam berusia 18 hingga 56 tahun, tidak memiliki sebarang dokumen pengenalan diri serta bot tidak mempunyai permit menangkap ikan yang sah.  Nelayan Vietnam terbabit dipercayai sengaja mengambil kesempatan menceroboh perairan negara kerana beranggapan penguatkuasaan longgar ketika sambutan Aidilfitri.

(Bot nelayan Vietnam yang ditahan Maritim Malaysia kerana menceroboh perairan negara)

Ini merupakan tangkapan ke-14 melibatkan pencerobohan nelayan asing melalui OP KHAS PAGAR LAUT dengan penahanan 104 kru warga Vietnam.  Turut dirampas hasil laut seberat hampir 100 kilogram dan 500 liter bekalan diesel serta peralatan menangkap ikan yang kesemuanya dianggarkan bernilai RM1 juta. Kes disiasat mengikut Akta Perikanan 1985 kerana melakukan aktiviti penangkapan ikan tanpa kebenaran di perairan negara.


Op Selamat 18 : 26,150 saman dikeluarkan di negeri Johor

SKUDAI, 8 Mei - Op Selamat 18 di Johor menyaksikan lebih 26,150 saman dikeluarkan melibatkan enam jenis kesalahan sejak 29 April hingga 7 Mei. Mengikut statistik, sebanyak 23,434 saman dikeluarkan membabitkan had laju dan 1,432 saman lagi membabitkan kesalahan memotong barisan.  Timbalan Ketua Jabatan Siasatan dan Penguatkuasaan Trafik IPK Johor, DSP Khairul Azhar Ismail memaklumkan, 677 saman dikeluarkan disebabkan kesalahan melanggar lampu isyarat merah serta 304 saman memotong garisan berkembar. Selain itu, 307 saman melibatkan kesalahan memandu sambil menggunakan telefon dan 5 saman menggunakan lorong kecemasan.

(Timbalan Ketua Jabatan Siasatan dan Penguatkuasaan Trafik IPK Johor, DSP Khairul Azhar Ismail)

"Kemalangan di Johor adalah sebanyak 21,110, 18 kemalangan maut, daripada 18 maut,14 adalah libatkan motosikal manakala 4 lagi pemandu dan penumpang kenderaan, 21 kes kecederaan parah dan 26 kes kecederaan ringan," kata beliau ketika ditemui Berita RTM semasa tinjauan aliran trafik di Plaza Tol Skudai, Johor Bahru petang tadi.  Selain itu, 2,045 kes lagi melibatkan kerosakan kenderaan.  Kebanyakan kemalangan dilaporkan berlaku di jalan-jalan negeri membabitkan jalan penghubung antara daerah.  Op Selamat 18 tamat hari ini dengan melibatkan penugasan seramai 627 pegawai dan anggota sepanjang tempoh 10 hari.


Hari Ibu : Beri perhatian dan kasih sayang pada ibu - PM

KUALA LUMPUR, 8 Mei - Bersempena Hari Ibu yang disambut hari ini, Perdana Menteri, Datuk Seri Ismail Sabri Yaakob mengingatkan anak-anak agar memberi kasih sayang sepenuhnya kepada ibu semasa mereka masih ada. Dalam catatan di laman Facebooknya, beliau yang mengucapkan Selamat Hari Ibu berkata jasa ibu tidak terbalas, dan wang ringgit bukan segala-galanya, tetapi kasih sayang dan perhatian memadai menjadi pengubat hati yang penuh kerinduan."Tangan yang menghayun buaian mampu menggoncang dunia. Begitulah diumpamakan kehebatan seorang ibu dalam mencorak hidup anak supaya menjadi insan yang berguna dan berjasa dalam pembangunan negara," katanya.

Ismail Sabri turut tidak ketinggalan mengimbau semula kenangan bersama arwah ibunya, Wan Jah Wan Mamat dalam mendidiknya menjadi seorang insan berguna.Beliau berkata ibunya banyak mencorak hidupnya agar dapat menjadi insan yang berbakti kepada seluruh Keluarga Malaysia dan mendidik beliau serta adik beradik dengan penuh kasih sayang."Kami anak kampung yang serba kekurangan dan arwah maklah yang menyempurna dan membahagiakan kami dengan cara mak yang tersendiri. Kelembutan dan keikhlasan arwah mak dalam membesarkan anak-anak dengan begitu tabah sekali."Terima kasih mak atas segala jasa yang dicurahkan… yang tidak mampu insan bergelar anak membalas jasa mak," katanya.


St John Ambulans Malaysia gerakkan Kempen Derma Darah

KANGAR, 8 Mei - St John Ambulans Malaysia Negeri Perlis menggerakkan Kempen Derma Darah melibatkan masyarakat di Perlis dalam usaha membantu mengatasi kekurangan bekalan darah di Hospital Tuanku Fauziah (HTF). Program selama 5 jam yang dilaksanakan bermula jam 9 pagi hingga 2 petang tadi dengan kerjasama Unit Tranfusi Darah, Hospital Tuanku Fauziah (HTF) Kangar berjaya mengumpul sebanyak 32 pek darah.  Menurut Pemangku Pemerintah St John Ambulans Malaysia Negeri Perlis, K.Kunasegaran, sasaran awal ditetapkan pihaknya ialah sebanyak 30 pek darah dapat dikumpul hasil pendermaan orang ramai.

(Kempen Derma Darah yang dianjurkan St John Ambulans Malaysia Negeri Perlis)

Namun sambutan begitu mengalakkan, dimana dalam tempoh berkenaan sebanyak 39 penderma hadir tetapi hanya 32 penderma yang layak untuk menderma pek darah.  Program Derma Darah anjuran St John Ambulans ini berlangsung di 15 lokasi seluruh negara dengan melibatkan kerjasama pelbagai pihak supaya bekalan darah sentiasa mencukupi dan berada di paras selamat dalam menghadapi kes kecemasan, bukan sahaja di negeri Perlis tetapi seluruh negara.  Usaha ini turut disokong Pakar Perubatan Transfusi, Jabatan Patalogi HTF, Dr Wan Noor Falah Wan Yahaya, dimana secara purata setiap bulan HTF memerlukan sebanyak 700 pek darah terutamanya untuk rawatan kecemasan, kes kemalangan, talasemia dan leukemia.


Lelaki alami masalah mental dikhuatiri lemas

TEMERLOH, 8 Mei - Seorang lelaki yang dipercayai mengalami masalah mental dikhuatiri lemas selepas terjun dari Jambatan Kampung Raja, Sungai Semantan di sini, hari ini.  Pegawai Perhubungan Awam Jabatan Bomba Dan Penyelamat Malaysia (JBPM) Pahang, Zulfadli Zakaria berkata, dalam kejadian kira-kira pukul 11 pagi tadi itu, mangsa berusia 30 tahun dikatakan menunggang motosikal ke lokasi berkenaan sebelum terjun ke sungai.  Sejurus menerima maklumat, seramai 24 anggota termasuk bomba dari Balai Bomba Penyelamat Temerloh, anggota Polis Diraja Malaysia (PDRM) dan Angkatan Pertahanan Awam Malaysia (APM) telah digerakkan ke lokasi.

(Lokasi mangsa yang dipercayai terjun di Jambatan Kampung Raja, Sungai Semantan)

Katanya, operasi mengesan mangsa dilakukan di bawah jambatan dan sekitar tebing Sungai Semantan.  Unit Pasukan Penyelamat Di Air (PPDA) Bukit Angin juga telah diarahkan ke tempat kejadian untuk mengesan mangsa sepanjang sungai tersebut.  Sehingga kini, operasi pencarian masih diteruskan.


Sembilan PATI ditahan, ceroboh perairan negara - TLDM

KOTA TINGGI, 8 Mei- Tentera Laut Diraja Malaysia (TLDM) menahan sembilan pendatang asing tanpa izin (PATI) yang menceroboh perairan negara melalui jalan laut tidak diwartakan di perairan Johor Selatan kira-kira 9.45 malam semalam. Suspek, lapan lelaki dan seorang wanita dipercayai warga negara Indonesia berusia 20 hingga 40-an.Menerusi kenyataan TLDM, Sistem Pengawasan Maritim Laut Malaysia mengesan bot mencurigakan berkelajuan tinggi bergerak dari Pulau Batam, Indonesia disyaki menuju ke perairan Teluk Ramunia, Kota Tinggi. Menyedari kehadiran bot-bot TLDM di lokasi, bot PATI cuba meloloskan diri namun cubaan itu digagalkan dan semua PATI berjaya ditahan di 1.5 batu nautika selatan Teluk Ramunia.  PATI ditahan dibawa ke Jeti Pos Maritim Pengerang dan diserah kepada Tim Op Merpati untuk soal siasat dan saringan COVID-19 sebelum diserahkan kepada polis.

(PATI yang ditahan dibawa ke Jeti Jeti Pos Maritim Pengerang dan diserah kepada Tim Op Merpati untuk soal siasat)


Pamer aksi berbahaya, 50 penunggang motosikal ditahan

GEORGETOWN, 8 Mei- 50 buah motosikal milik sekumpulan “mat rempit” berjaya disita polis di Jalan Pantai Seagate dekat Bayan Lepas, pagi tadi.  Ia susulan mereka menimbulkan gangguan bunyi serta mempamerkan lagak berbahaya semasa menunggang motosikal. Cubaan kesemua penunggang motosikal terbabit untuk meloloskan diri juga gagal susulan laluan dari arah Batu Maung menuju pusat bandar dikepung pasukan polis.  Ketua Jabatan Siasatan dan Penguatkuasaan Trafik (JSPT) negeri, Supritenden Zafri Zolkapli berkata operasi tersebut dijalankan selepas mendapat aduan dari orang awam yang tidak tahan dengan gangguan bunyi tersebut.  "Susulan aduan daripada orang awam mendapati bahawa ramai penunggang menunjukkan aksi berbahaya memandu ala superman, meniarap, mengangkat kedua tayar. Aksi ini membahayakan orang awam dan diri di sendiri. Di samping itu juga, penunggang motosikal tersebut turut membuat bunyi bising dengan memulas pendikit minyak sekali gus telah menimbulkan bunyi bising dan mengganggu ketenteraman awam," kata Zafri ketika ditemu bual RTM.

(Ketua Jabatan Siasatan dan Penguatkuasaan Trafik (JSPT) negeri, Supritenden Zafri Zolkapli menjelaskan perkaraitu kepada media sejurus selepas operasi terbabit)

Jelasnya, kawasan tersebut merupakan antara kawasan panas yang menjadi tumpuan “mat rempit’ melakukan aksi berbahaya kerana keadaan jalannya yang panjang dan lurus.  Kesemua yang ditahan dipaksa menolak motosikal masing-masing dari lokasi ditahan sehingga ke Balai Polis Bayan Lepas.


Tiada kesesakan luar biasa, jangkaan pertambahan kenderaan menjelang tengah malam- PLUS

PETALING JAYA, 8 Mei-Aliran trafik di lebuh raya utama dalam keadaan terkawal dan kesesakan hanya berlaku di beberapa kawasan di utara, selatan dan timur menuju ke Lembah Klang setakat tengah hari ini.Ketua Kecemerlangan Operasi PLUS Malaysia Bhd (PLUS), Mohd Yusuf Aziz berkata, jumlah kenderaan ini dijangka akan terus meningkat sehingga ke lewat malam susulan warga kota yang sudah mula kembali ke tempat masing-masing selepas bercuti sempena sambutan Aidilfitiri.Beliau berkata, aliran trafik dari utara dan selatan ke Lembah Klang berada dalam keadaan terkawal dan kesesakan dilaporkan berlaku di kawasan 'hot spot' Projek Lebuhraya Utara Selatan (PLUS) di Ipoh Selatan ke Simpang Pulai, kawasan mendaki di Gua Tempurung ke Tapah, Bidor ke Sungkai dan Sungai Buaya ke Rawang.Katanya, bagi laluan dari selatan, kesesakan berlaku di Simpang Ampat ke Pedas Linggi dan Kawasan Rehat dan Rawat Seremban ke Port Dickson.

(Peningkatan kenderaan dijangka menjelang tengah malam/FOTO BERNAMA)

Dalam pada itu 1.89 juta kenderaan menggunakan lebuh raya kendalian PLUS semalam dan pihak PLUS juga menganggarkan jumlah dijangka mencecah angka 2 juta kenderaan mengikut trend harian sejak 29 April hingga semalam."Patuhi jadual cadangan perjalanan (TTA) yang dikeluarkan oleh pihak PLUS untuk mengelakkan pertembungan trafik sehingga menyebabkan kesesakan luar biasa di setiap pintu masuk terutama ke arah ibu negara," katanya.Laporan wartawan Berita RTM, Fabian William di Pusat Kawalan Trafik Persada PLUS.


Aliran trafik terkawal, hanya beberapa kawasan alami kesesakan

(Aliran trafik lancar setakat tengah hari)

GOMBAK, 8 Mei-Aliran trafik dari arah Lebuhraya Pantai Timur menuju ke Plaza Tol Gombak menyaksikan kenderaan semakin meningkat, namun keadaan lalu lintas di sepanjang lebuh raya masih lagi terkawal.Namun, pihak Lembaga Lebuhraya Malaysia (LLM) menjangkakan kenderaan yang melalui plaza tol ini dari pantai timur akan meningkat sehingga lewat malam ini.Jurucakap Lembaga Lebuhraya Malaysia (LLM) berkata bagi laluan dari timur ke Lembah Klang, kesesakan sepanjang 21 kilometer berlaku dari Karak hingga Bukit Tinggi.Penunggang motosikal disarankan untuk menggunakan lorong yang dikhaskan bagi memastikan keselamatan pengguna jalan raya. Pengguna lebuh raya dinasihati merancang perjalanan serta mengikuti perkembangan terkini menerusi laman sosial ataupun laman twitter LLM dan juga syarikat konsensi lebuhraya pantai timur ANIH BERHAD.Perkembangan terkini dari masa ke semasa akan dikemaskini menerusi laporan serta info-info trafik.

(Trafik setakat tengah hari masih lancar, namun dijangka mencatat peningkatan kenderaan menjelang tengah malam ini)

Selain itu pengguna jalan raya juga dinasihatkan untuk memriksa kenderaan dan turut memastikan kad tambah nilai mencukupi sebelum memulakan perjalanan.Tol percuma PLUS dan Lebuhraya Pantai Timur (LPT) yang bermula tengah malam semalam akan berakhir pada 11.59 malam ini.Laporan wartawan Berita RTM,Siti Aishah Che Pi.


Pelbagai latar belakang rai Aidilfitri bersama, bukti Keluarga Malaysia akrab -PM

(Kehadiran orang ramai membanjiri perkarangan Kompleks Sri Perdana untuk menghadiri Majlis Rumah Terbuka Hari Raya Aidilfitri Perdana Menteri dan Jemaah Menteri mendapat sambutan di luar jangkaan)

PUTRAJAYA, 8 Mei- Perdana Menteri, Datuk Seri Ismail Sabri Yaakob, berkata kehadiran pengunjung pelbagai latar belakang ke Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022 untuk meraikan Aidilfitri bersama di Seri Perdana di sini hari ini, jelas membuktikan yang Keluarga Malaysia amat akrab.Beliau berkata kemeriahan sambutan rumah terbuka kali ini cukup istimewa, memandangkan majlis itu tidak dapat diadakan selama dua tahun akibat pandemik COVID-19."Inilah keistimewaan sebagai keluarga besar Keluarga Malaysia, begitu akrab di negara kita tanpa mengira kaum."Hari Raya Aidilfitri disambut meriah oleh seluruh rakyat Malaysia, begitu juga perayaan lain, hari ini semua hadir untuk wakili kaum masing-masing," katanya program rumah terbuka itu dapat menyatupadukan Keluarga Malaysia.Ismail Sabri berkata demikian dalam temu ramah bersama stesen televisyen tempatan pada majlis Rumah Terbuka Aidilfitri Perdana Menteri dan Anggota Jemaah Menteri 2022 di sini hari ini.Majlis dengan tema Raya Keluarga Malaysia, Syawal Dirai, Nikmat Disyukuri itu merupakan rumah terbuka pertama dihoskan Ismail Sabri selepas dilantik sebagai perdana menteri pada 20 Ogos 2021, serta barisan Kabinet beliau.Akibat pandemik COVID-19, rumah terbuka tahunan itu tidak dapat diadakan selama dua tahun. Kali terakhir ia diadakan adalah pada 5 Jun 2019 di Seri Perdana dan dihoskan perdana menteri ketika itu, Tun Dr Mahathir Mohamad dan barisan Kabinet beliau.

(Perdana Menteri, Datuk Seri Ismail Sabri Yaakob bersama isterinya Datin Seri Muhaini Zainal Abidin tiba di kompleks Seri Perdana, Putrajaya pada jam 10 pagi tadi bagi Majlis Rumah Terbuka Aidilfitri Perdana Menteri dan Jemaah Menteri)

Majlis Rumah Terbuka Aidilfitri Perdana Menteri dan anggota Jemaah Menteri 2022 berlangsung dari 9.30 pagi dan dijangka berakhir 4 petang.Sementara itu, Ismail Sabri juga mengajak orang ramai untuk menggunakan bulan Syawal yang mulia itu untuk bermaafan secara ikhlas antara satu sama lain."Bermaaf-maafan bukan setakat kata-kata tetapi mestilah tidak mengulangi kesilapan, gunakan bulan ini untuk rapatkan hubungan," katanya.Di kesempatan itu, beliau turut menasihatkan pengguna jalan raya untuk mendapatkan rehat secukupnya sebelum memulakan perjalanan pulang ke mana-mana destinasi, selepas berakhir cuti Hari Raya Aidilfitri."Saya percaya jalan sesak dan mungkin ada yang akan mengantuk, pastikan badan segar sebelum memulakan perjalanan. Jika penat atau mengantuk, elok berhenti dahulu dan tidur sekejap dan jangan memaksa diri hingga membahayakan diri," katanya. – BERNAMA


Malaysia tidak iktiraf sekatan unilateral, tidak menyebelahi mana-mana pihak

(Menteri Luar, Datuk Seri Saifuddin Abdullah/FOTO BERNAMA)

PUTRAJAYA, 8 Mei- Malaysia tidak mengiktiraf sebarang sekatan unilateral terhadap mana-mana negara, melainkan ia diterima pakai oleh Perhimpunan Agung Pertubuhan Bangsa-Bangsa Bersatu (UNGA), kata Menteri Luar, Datuk Seri Saifuddin Abdullah."Ini sentiasa menjadi prinsip Malaysia. Jika ada sekatan ia perlu melalui Pertubuhan Bangsa-bangsa Bersatu (PBB), dan jika resolusi itu diluluskan, maka sebagai anggota PBB kita perlu menghormati dan mematuhinya," katanya kepada media dalam temu bual khas di pejabatnya di sini pada Sabtu.Menteri itu mengulas mengenai sekatan antarabangsa yang dikenakan oleh Barat dan sekutunya ke atas Rusia berikutan operasi ketenteraannya ke atas Ukraine.Mengenai konflik Rusia-Ukraine, Saifuddin berkata Malaysia mengekalkan pendirian tidak berpihak tetapi pada masa sama tidak pernah bersetuju dengan sebarang pencerobohan oleh mana-mana negara yang mengancam kedaulatan negara lain."Kami terus menggalakkan kedua-dua pihak bertelagah untuk menamatkan konflik ini. Kami tahu terdapat individu yang berusaha menjalin kerjasama dengan kedua-dua pihak untuk menamatkan konflik ini. Kami tidak terlibat setakat itu, tetapi kami berhubung dengan pihak yang mengusahakannya," katanya.Mengulas lanjut mengenai kesan sekatan ekonomi terhadap rakyat Malaysia khasnya pelajar yang mengikuti pengajian di Rusia, Saifuddin berkata buat masa ini, kebajikan dan keselamatan mereka terjaga.Buat masa ini, rakyat Malaysia di Rusia masih boleh membuat transaksi kewangan melalui perkhidmatan Union Pay.

(Malaysia tidak mengiktiraf sebarang sekatan unilateral terhadap mana-mana negara, melainkan ia diterima pakai oleh Perhimpunan Agung Pertubuhan Bangsa-Bangsa Bersatu (UNGA)/FOTO BERNAMA)

Bagaimanapun, bank Rusia yang menjalankan khidmat Union Pay adalah terhad kepada tiga bank sahaja setakat ini.Tambahnya Kementerian Luar memantau rapi situasi ini dan ia sentiasa mendapat maklum balas mengenai perkembangan terkini kesan terhadap konflik Rusia-Ukraine daripada pihak Kementerian Perdagangan Antarabangsa dan Industri.Setakat ini terdapat 816 rakyat Malaysia berada di Rusia. Mereka terdiri daripada 779 pelajar dan 37 ekspatriat.Menurut anggaran PBB, sekurang-kurangnya 3,309 orang awam telah terbunuh manakala hampir 3,500 lagi cedera sejak Rusia memulakan operasi ketenteraan terhadap Ukraine pada 24 Februari.Lebih 5.7 juta rakyatnya dilaporkan telah melarikan diri ke negara lain, dan kira-kira 7.7 juta orang hilang tempat tinggal. –BERNAMA


Agong berangkat ke majlis rumah terbuka Aidilfitri PM

(Keberangkatan tiba Seri Paduka di Seri Perdana disambut Datuk Seri Ismail Sabri Yaakob pada Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022, di Seri Perdana)

PUTRAJAYA, 8 Mei- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah hari ini berkenan berangkat ke Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022, di Seri Perdana di sini.

Keberangkatan tiba Seri Paduka di Seri Perdana pada kira-kira 11.30 pagi disambut Perdana Menteri Datuk Seri Ismail Sabri Yaakob dan Ketua Setiausaha Negara Tan Sri Mohd Zuki Ali.Al-Sultan Abdullah kemudiannya diiringi ke bilik santapan khas untuk bersantap juadah tradisi ala desa.

Majlis dengan tema Raya Keluarga Malaysia, Syawal Dirai, Nikmat Disyukuri itu merupakan rumah terbuka pertama dihoskan Datuk Seri Ismail Sabri selepas dilantik sebagai perdana menteri pada 20 Ogos 2021 dan barisan Kabinet beliau.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berangkat meninggalkan Majlis Rumah Terbuka Hari Raya Aidilfitri Perdana Menteri selepas meluangkan masa hampir sejam/FOTO BERNAMA)

Majlis Rumah Terbuka Hari Raya Aidilfitri Perdana Menteri dan Anggota Jemaah Menteri sudah dua tahun tidak dapat diadakan kerana pandemik COVID-19. Kali terakhir ia diadakan adalah pada 5 Jun 2019 di Seri Perdana dan dihoskan perdana menteri ketika itu, Tun Dr Mahathir Mohamad dan barisan Kabinet beliau.

Usai bersantap, Seri Paduka berkenaan berangkat ke khemah utama di Laman Sari untuk beramah mesra dengan rakyat yang hadir memeriahkan majlis rumah terbuka itu.Diiringi Ismail Sabri, Al-Sultan Abdullah menyantuni pelbagai lapisan masyarakat yang teruja dengan kehadiran Seri Paduka di khemah yang disediakan untuk Keluarga Malaysia yang hadir, serta turut memenuhi permintaan rakyat yang ingin berswafoto.Sementara itu, Hissyamuddin Hassan, 39, yang merupakan bapa kepada kanak-kanak istimewa Afif Khairullah Hissyamuddin, 7, melahirkan perasaan terharu kerana Seri Paduka berkenan menyantuni anaknya yang menghidap Sindrom Dravet.“Baginda berhenti di meja saya apabila melihat anak saya dalam ‘stroller’. Baginda ada bertanya masalah anak saya, dan saya jelaskan kepada Baginda,” kata Hissyamuddin yang merupakan anggota Angkatan Tentera Malaysia.Seri Paduka berangkat meninggalkan majlis tersebut sambil melambaikan tangan kepada para pengunjung, selepas berkenan meluangkan masa kira-kira satu jam.- BERNAMA


Kelantan cadang KTMB teruskan khidmat tren khas musim raya

(Orang ramai di Stesen KTM Wakaf Bharu ntuk menaiki Tren Ekspres Keluarga Malaysia (EKM) yang disediakankhas buat perantau dari negeri ini kembali ke ibu kota malam tadi)

TUMPAT, 8 Mei- Kerajaan Kelantan mencadangkan Keretapi Tanah Melayu Berhad (KTMB) meneruskan perkhidmatan tren ekspres khas sempena perayaan bagi mengurangkan kesesakan trafik di negeri itu apabila perantau pulang ke kampung halaman.Menteri Besar, Datuk Ahmad Yakob, berkata inisiatif itu dapat memenuhi permintaan perantau yang mencari kaedah alternatif untuk pulang ke kampung ketika cuti sambutan perayaan di negara ini.Menurutnya, perkhidmatan tersebut wajar diteruskan pada musim perayaan lain, malah boleh diteruskan sepanjang masa. "Kita sedia maklum bahawa aliran trafik di Pantai Timur sentiasa sesak lebih-lebih lagi di musim perayaan dan dengan tren khas ini, perjalanan pulang ke Kuala Lumpur menjadi lebih baik."Ini sabagai satu percubaan nampaknya bagus sambutan dan kita minta supaya diadakan mungkin seminggu sekali sekurang-kurangnya atau sebulan sekali ataupun untuk musim perayaan lain juga, maklum orang Kelantan gemar dan kerao balik kampung," katanya. Beliau berkata demikian pada sidang media selepas pelepasan Tren Ekspres Khas Keluarga Malaysia Aidilfitri di Stesen KTM Wakaf Bharu yang turut dihadiri Ketua Pegawai Operasi KTMB Mohd Zain Mat Taha, di sini malam tadi.EKM yang disediakan khas buat perantau dari negeri ini kembali ke ibu kota yang bertolak pada jam 10.50 malam tadi menerima sambutan menggalakkan daripada penumpang.Daripada 696 tempat duduk yang disediakan, sebanyak 803 tiket terjual untuk laluan Tumpat ke KL Sentral memandangkan ada penumpang yang turun naik di sepanjang 17 stesen sepanjang perjalanan.Mohd Zain berkata, tren yang hanya dilancarkan malam tadi itu adalah sebagai inisiatif mengelakkan kesesakan jalan raya bagi perantau dari negeri ini kembali ke ibu kota.

(Datuk Ahmad Yakob semasa pelepasan Tren Ekspres Khas Keluarga Malaysia Aidilfitridi Stesen KTM Wakaf Bharu yang turut dihadiri Ketua Pegawai Operasi KTMB Mohd Zain Mat Taha, di sini malam tadi)

"Tren yang berlepas dari Stesen Tumpat pada jam 10.50 malam tadi dijangka tiba di KL Sentral pada jam 3.04 petang ini.

"Sejak dibuka jualan tiket pada 15 April lalu, dalam masa tiga jam ia sudah terjual kira-kira 70 peratus dan ini menunjukkan orang ramai sangat berminat untuk menggunakan perkhidmatan kereta api sebagai alternatif selain menikmati pengalaman menarik sepanjang perjalanan."Harga tambang yang berpatutan iaitu antara RM55 hingga RM83 menjadikan tren khas ini pilihan orang ramai dan mendapat sambutan berikutan dilengkapi kemudahan seperti koc tempat tidur, tandas dan kafe untuk keselesaan penumpang," katanya

Beliau berkata, sambutan menggalakkan itu boleh dijadikan penanda aras untuk meneruskan inisiatif itu di masa akan datang.


20,000 orang hadir rumah terbuka Reezal Merican

(Reezal Merican yang juga Ahli Parlimen Kepala Batas (Berbaju ungu) beramah mesra dengan tetamu/FOTO BERNAMA)

KEPALA BATAS, 8 Mei- Rumah Terbuka Hari Raya Aidilfitri Menteri Perumahan dan Kerajaan Tempatan Datuk Seri Reezal Merican Naina Merican dihadiri kira-kira 20,000 rakyat berbilang kaum dalam suasana meriah di pekarangan Wisma UMNO Kepala Batas, di sini malam tadi.Reezal Merican yang juga Ahli Parlimen Kepala Batas berkata sambutan rumah terbuka itu dilihat luar biasa kehadirannya dan orang ramai teruja menghadirinya berikutan tiada sambutan sedemikian sejak COVID-19 melanda negara."Setelah tiga tahun (tiada sambutan rumah terbuka), orang ramai macam nak balas balik malam ini dengan hadir beramai-ramai ke majlis ini...kami juga sediakan makanan lebih daripada biasa kerana percaya ramai yang akan hadir membawa semangat Keluarga Malaysia."Sebenarnya kehadiran masyarakat berbilang kaum dan pelbagai peringkat umur malam ini adalah semangat penting penduduk Kepala Batas dan rakyat Malaysia untuk raikan detik kebersamaan dapat berjumpa hanya untuk Aidilfitri.Terima kasih semua yang datang," katanya kepada pemberita.Majlis yang bermula pukul 8 malam itu turut dihadiri Yang Dipertua Pulau Pinang Tun Ahmad Fuzi Abdul Razak dan isteri Toh Puan Khadijah Mohd Noor serta pelbagai pemimpin termasuk bekas Perdana Menteri Datuk Seri Najib Tun Razak.Majlis rumah terbuka itu dimeriahkan lagi dengan persembahan penyanyi nombor satu negara Datuk Seri Siti Nurhaliza dan penyanyi Siti Nordiana serta beberapa artis lain.

((Reezal Merican (berbaju ungu) menyambut Yang Dipertua Negeri, Tun Ahmad Fuzi Abdul Razak (tiga, kiri) di majlis rumah terbuka Hari Raya Aidilfitri Parlimen Kepala Batas di pekarangan Wisma UMNO Kepala Batas, malam Sabtu/FOTO BERNAMA)

Tinjauan Bernama juga mendapati kebanyakan tetamu yang hadir bersama keluarga ke majlis yang berlangsung hingga 11 malam itu, turut memakai pakaian sedondon bagi menceriakan majlis rumah terbuka Aidilfitri berkenaan dan mereka turut mematuhi prosedur operasi standard (SOP) ditetapkan termasuk memakai pelitup muka.Majlis berkenaan menyajikan pelbagai juadah hari raya antaranya ketupat, rendang, sate, nasi impit, kuih-muih, apom lenggang, apom balik, char kuetiau, pasembur dan pelbagai lagi.Seorang pengunjung Mohd Razak Abdul Kassim, 36, berkata beliau bersama isteri dan tiga anaknya teruja untuk hadir ke rumah terbuka itu kerana ia merupakan majlis yang lazim dibuat namun tiada sejak dua tahun lepas berikutan COVID-19."Anak-anak (dua perempuan dan seorang lelaki) terutama yang paling kecil berusia enam tahun memang gembira dapat hadir majlis ini kerana dia belum pernah merasainya sebelum ini...lagi pula ada persembahan Siti Nurhaliza, majlis menjadi lebih meriah," kata pekerja kilang itu.- BERNAMA


PM rai tetamu, pengunjung rumah terbuka Seri Perdana

(Majlis rumah terbuka ini dijangka akan tamat pada jam 4 petang ini)

PUTRAJAYA, 8 Mei- Perdana Menteri Datuk Seri Ismail Sabri Yaakob hari ini meraikan ribuan tetamu dan pengunjung pada Majlis Rumah Terbuka Hari Raya Aidilfitri Perdana Menteri dan Anggota Jemaah Menteri 2022, di Seri Perdana di sini.Majlis yang diadakan di kediaman rasmi perdana menteri itu merupakan yang kali pertama dihoskan Ismail Sabri selepas dilantik sebagai perdana menteri pada 20 Ogos 2021.Lebih 5,000 pengunjung dianggarkan telah hadir pada majlis rumah terbuka itu, yang berkonsepkan suasana kampung selain dihidangkan juadah tradisi ala desa, setakat 10 pagi.Ismail Sabri yang memakai baju melayu berwarna ‘maroon’ lengkap bersongkok dan bersampin itu tiba di khemah utama Laman Sari iaitu tapak majlis rumah terbuka itu berlangsung, pada pukul 10 pagi bersama isterinya Datin Seri Muhaini Zainal Abidin dan terus menyantuni para tetamu.Menteri Kanan Perdagangan Antarabangsa dan Industri Datuk Seri Mohamed Azmin Ali dan Menteri Pengajian Tinggi Datuk Seri Dr Noraini Ahmad turut menyantuni dan meraikan tetamu dan pengunjung di rumah terbuka dengan tema ‘Raya Keluarga Malaysia, Syawal Dirai, Nikmat Disyukuri’ itu.Perdana Menteri, Datuk Seri Ismail Sabri Yaakob bersama isterinya Datin Seri Muhaini Zainal Abidin tiba di kompleks Seri Perdana, di sini pada pukul 10 pagi, beramah mesra bersama Keluarga Malaysia yang hadir ke majlis berkenaan.

(Ismail Sabri yang memakai baju melayu berwarna ‘maroon’ lengkap bersongkok dan bersampin itu tiba di khemah utama Laman Sari iaitu tapak majlis rumah terbuka itu berlangsung bersama isterinya Datin Seri Muhaini Zainal Abidin dan terus menyantuni para tetamu)

Selain itu, Datuk Seri Ismail Sabri juga turut bersalaman dengan pengunjung yang hadir.Majlis Rumah Terbuka Aidilfitri Perdana Menteri dan Jemaah Menteri diawalkan dari jam 10 pagi ke 9.30 pagi berikutan orang ramai sudah mula beratur di hadapan Kompleks Seri Perdana sejak pukul 8 pagi tadi.Selain itu, beberapa kanopi besar disediakan bagi memudahkan pengunjung menikmati juadah hari raya tanpa perlu beratur panjang.Majlis Rumah Terbuka ini dijangka akan tamat pada jam 4 petang ini.


Animasi ciptaan Malaysia diiktiraf di rantau Asia

KUALA LUMPUR, 8 Mei- Malaysia dilihat sebagai salah sebuah negara pengeluar kandungan animasi di rantau asia. Ini berikutan syarikat-syarikat animasi negara kekal berdaya saing dan memberangsangkan di persada antarabangsa. Ketua Pegawai Eksekutif KRU Entertainment, Datuk Norman Abdul Halim menyatakan kemajuan industri animasi negara merupakan satu pencapaian yang membanggakan sekali gus terus mengembangkan industri tersebut. "Ini merupakan satu pencapaian yang baik memandangkan kita sudah mula proses latihan, pembangunan industri secara pada tahun 90an lagi dan saya yakin masa akan datang negara kita akan terus ke depan dan banyak lagi pakar-pakar animasi dilahirkan di institusi pengajian tinggi awam dan swasta," kata Norman kepada RTM selepas menjadi tetamu Rancangan Selamat Pagi Malaysia di Angkasapuri.

(Ketua Pegawai Eksekutif KRU Entertainment, Datuk Norman Abdul Halim ditemu bual media di RTM)

Tambahnya, kandungan animasi tempatan di platform YouTube setaraf antarabangsa. Namun, animasi di pawagam pula agar terhad berikutan kekangan bajet.Ini kerana bajet memberi impak kepada kualiti dan hasil filem animasi itu.


Didakwa iring anak ahli Parlimen, polis buka kertas siasatan tatatertib dua anggota trafik

GEORGE TOWN, 8 Mei - Polis Pulau Pinang membuka satu kertas siasatan tatatertib ke atas dua anggota polis trafik berhubung satu rakaman video yang tular di media sosial mengiringi orang awam menggunakan motosikal milik Polis Diraja Malaysia (PDRM) di Jalan Bukit Gambir, di sini.

Ketua Polis Pulau Pinang, Datuk Mohd. Shuhaily Mohd. Zain berkata pihak polis tidak akan berkompromi dengan mana-mana pegawai polis yang melakukan salah laku berkenaan.

”Pada Sabtu (semalam) kira-kira pukul 8.36 malam, telah terkesan satu rakaman video tular berdurasi 20 saat, dimuat naik oleh pemilik akaun ‘anwarazeez’.

”Rakaman video tersebut memaparkan seorang lelaki memandu sebuah kenderaan dan diiringi oleh anggota trafik menggunakan motosikal milik PDRM di Jalan Bukit Gambir. Pihak PDRM Pulau Pinang mengesahkan berkenaan kejadian yang berlaku,” katanya melalui kenyataan di sini hari ini.

(Syot layar memaparkan dua anggota polis trafik didakwa mengiringi sebuah kenderaan orang awam di Pulau Pinang)

Menerusi klip video itu yang dimuat naik di laman sosial Facebook, kelihatan dua anggota polis trafik mengiringi kenderaan yang didakwa dipandu oleh seorang anak Ahli Parlimen.

Paparan video berkenaan mendapat kecaman netizen yang tidak berpuas hati dengan individu berkenaan yang menggunakan khidmat anggota polis trafik bagi meredah kesesakan di Pulau Pinang.


Malaysia teruskan hubungan dengan NUG, NUCC selari dengan 5PC ASEAN

(Menteri Luar Datuk Seri Saifuddin Abdullah ditemui dalam sebuah temu bual khas di Wisma Putra/FOTO BERNAMA)

PUTRAJAYA, 8 Mei- Malaysia akan terus terlibat dengan semua pihak berkepentingan di Myanmar termasuk Kerajaan Perpaduan Nasional (NUG) dan Majlis Perundingan Perpaduan Nasional (NUCC) dalam usaha menyelesaikan kebuntuan politik di negara itu selari dengan Konsensus Lima Perkara (5PC) ASEAN. Menteri Luar Datuk Seri Saifuddin Abdullah berkata dalam situasi semasa terdapat keperluan untuk terlibat dengan semua pihak berkepentingan sebagai tanda sokongan moral dan solidariti."Kami tidak memihak kepada mana-mana pihak. Kami tidak halang ASEAN untuk terlibat dengan Naypyidaw,…untuk terlibat tak ada masalah. Babitkan semua pemegang taruh dan itu yang Malaysia lakukan," katanya pada sidang media di pejabatnya di Wisma Putra di sini hari ini.5PC ialah pertama, menghentikan serta-merta keganasan di Myanmar dan semua pihak mengambil langkah untuk bertenang; kedua, dialog konstruktif antara semua pihak yang berkenaan akan dimulakan untuk mencari jalan penyelesaian damai demi kepentingan rakyat; ketiga, duta khas Pengerusi ASEAN akan memudahkan perantaraan proses dialog dengan bantuan Ketua Setiausaha ASEAN; keempat, ASEAN akan memberikan bantuan kemanusiaan melalui Pusat AHA; dan kelima, duta khas dan delegasi akan melawat Myanmar untuk bertemu dengan semua pihak yang berkenaan.Saifuddin berkata beliau akan mengulangi kembali cadangan Malaysia untuk terlibat secara tidak rasmi dengan NUG dan NUCC semasa mesyuarat menteri luar ASEAN pada 11 Mei, menjelang Sidang Kemuncak ASEAN-Amerika Syarikat di Washington pada 12 dan 13 Mei.Beliau turut akan mencadangkan kepada ASEAN untuk mencari jalan bagi memperkasa Utusan Khas ASEAN ke Myanmar dan bagaimana 5PC dapat dilaksanakan sebaik-baiknya.“Mereka berusaha sedaya upaya, (tetapi) pihak Myanmar banyak kekangan dan syarat, kita mesti cari jalan. Pasti ada jalan macam mana kita nak bantu utusan khas intuk jalankan tugas-tugas mereka,” katanya.

Ditanya sama ada cadangan ASEAN terlibat dengan semua NUG dan NUCC akan mendorong junta meminggirkan diri mereka,  beliau berkata junta telah mengasingkan diri sejak setahun lalu sejak 5PC diterima pakai."Mereka dilihat tidak begitu bekerjasama sejak setahun lalu. Hampir tiada kemajuan walaupun kedua-dua utusan khas (bekas utusan khas, Menteri Luar II Brunei Erywan Yusof dan utusan khas sekarang, Menteri Luar Kemboja Prak Sokhonn) telah berusaha sedaya upaya untuk membolehkan sekurang-kurangnya atau sebahagian daripada konsensus terlaksana," tambahnya.Beliau berkata walaupun satu daripada 5PC jelas menggesa agar keganasan ditamatkan, statistik menunjukkan sebaliknya.Menurut Saifuddin, sebanyak 10,786 pertempuran bersenjata dan serangan terhadap orang awam dilaporkan dari  1 Feb 2021 hingga 15 April lalu. Pada tempoh yang sama, kira-kira 2,146 orang telah terbunuh manakala 13,282 orang, termasuk Ahli Parlimen, wartawan dan orang awam ditahan.Mengenai cadangan Malaysia untuk melipatgandakan bantuan kemanusiaan di Myanmar, beliau berkata ia harus merangkumi penglibatan Pusat AHA dan organisasi antarabangsa yang diselia Pertubuhan Bangsa-Bangsa Bersatu (PBB).Beliau berkata pertubuhan antarabangsa mempunyai pengalaman memberikan bantuan kemanusiaan di kawasan dilanda peperangan dan konflik, manakala pengalaman Pusat AHA lebih kepada menghulurkan bantuan kemanusiaan ketika bencana seperti banjir dan gempa bumi.Menurutnya penglibatan Pusat AHA dan organisasi antarabangsa diselia PBB akan memastikan bantuan kemanusiaan dapat diagihkan dengan lebih berkesan kepada kumpulan sasaran."Di samping itu, kita mahu negara ASEAN ada ownership kepada bantuan kemanusiaan ini supaya secara sukarela tawar NGO masing-masing untuk bantu," katanya. Mercy Malaysia, kata Saifuddin, satu-satunya badan bukan kerajaan (NGO) asing yang masih boleh beroperasi di Myanmar, oleh itu Malaysia akan mencadangkan ia diiktiraf sebagai satu daripada NGO dari ASEAN.- BERNAMA


Remaja hilang dihanyut arus ditemukan lemas

KUANTAN, 7 Mei - Remaja lelaki yang dihanyutkan arus deras semasa mandi di kawasan rekreasi Pasir Puteri, Sungai Lembing di sini semalam ditemukan lemas hari ini. Mangsa, Amirun Mohamad, 14, ditemui pada 6.10 petang oleh orang awam di Lubuk Cina, kira-kira 6.2 kilometer dari lokasi mangsa dilihat kali terakhir.Pegawai Perhubungan Awam Jabatan Bomba dan Penyelamat Malaysia (JBPM) Pahang, Zulfadli Zakaria berkata, pihaknya menerima panggilan kecemasan kira-kira 2.35petang semalam berhubung kejadian itu.

(Selepas dua hari, mayat remaja lelaki berusia 14 tahun yang dikhuatiri lemas di Pasir Kubur,Sungai Lembing di sini ditemukan)

"Kejadian berlaku ketika tiga remaja dalam lingkungan 14 dan 16 tahun menjalankan aktiviti mandi manda. Seorang daripada mereka telah dihanyutkan air deras sementara dua lagi terselamat.  "Operasi mencari dan menyelamat telah dilancarkan sejak semalam dibantu 36 pegawai dan anggota daripada Pasukan Penyelamat Di Air (PPDA) Kuantan dan Pekan, Pasukan K9 dan Pasukan Bomba Sukarela Sungai Lembing. Operasi tamat pada jam 7.22 petang," katanya kepada media di sini.Jenazah mangsa dibawa ke Hospital Tengku Ampuan Afzan di sini untuk bedah siasat.

Amirun dari Jabor, Terengganu dilaporkan hilang pada kira-kira 2.30 petang semasa mandi bersama abang dan dua sepupunya. Mereka dihanyutkan arus deras ke tempat dalam sebelum abang dan dua sepupu mangsa diselamatkan oleh orang awam yang berada di situ.


112 saman kepada pemandu kenderaan berat

IPOH, 7 Mei - Sebanyak 112 saman dikeluarkan kepada pemandu kenderaan berat sejak Ops Selamat 18 dilancarkan pada 29 April lalu.  Ketua Jabatan Siasatan dan Penguatkuasaan Trafik (JSPT) Perak, Superintenden Azizan Hassan berkata jumlah itu turut melibatkan bas ekspres dan bas henti-henti.  Dalam tempoh tersebut juga hanya lima kes kemalangan dilaporkan membabitkan kenderaan tersebut.

(112 saman dikeluarkan kepada pemandu kenderaan berat sejak Ops Selamat 18 dilancarkan)

"Statistik menujukkan terdapat penurunan iaitu sebanyak lima kes kemalangan jalan raya dalam tempoh Op Selamat 18/2022 yang melibatkan bas berbanding 10 kes pada Op Selamat 15/2019 walaupun bagaimanapun tiada kemalangan maut dilaporkan melibatkan bas," katanya ketika tinjauan Operasi Khas Bas Ekspres bersama Jabatan Pengangkutan Jalan (JPJ) dan Agensi Anti Dadah Kebangsaan (AADK) di Terminal Aman Jaya, di sini.  Ia dijalankan bagi mencegah kemalangan melibatkan bas ekspres dengan memastikan pemandu mematuhi peraturan ditetapkan, selain penekanan terhadap aspek mekanikal agar sentiasa berada dalam keadaan selamat.

(Ketua Jabatan Siasatan dan Penguatkuasaan Trafik (JSPT) Perak, Superintenden Azizan Hassan)


Op Selamat 18: Catat 141 kematian seluruh negara

KUALA LUMPUR, 7 Mei- Sebanyak 135 kemalangan maut membabitkan 141 kematian di seluruh negara telah direkodkan di seluruh negara sepanjang lapan hari Op Selamat 18 dilancarkan.Menurut Timbalan Ketua Polis Negara, Datuk Razarudin Husain, Selangor merekodkan kemalangan tertinggi membabitkan 292 kemalangan diikuti Johor (200) dan Perak (163).Manakala Perlis mencatatkan kemalangan terendah iaitu sembilan kemalangan.Setakat ini sebanyak 12,985 kemalangan dilaporkan berlaku, sekaligus menunjukkan peningkatan berbanding Op Selamat 15 pada 2019 yang mencatatkan 12,500 kemalangan.Daripada jumlah yang direkodkan itu, penunggang dan pembonceng motosikal menyumbang kematian tertinggi iaitu 88 kes.Manakala kematian membabitkan kereta lebih tinggi dengan 38 kes berbanding 34 kes pada Op Selamat 15.Sementara itu, sebanyak 257, 808 saman dikeluarkan PDRM kepada pengguna jalan raya sepanjang lapan hari Op Selamat 18.


Aliran trafik beberapa jajahan di Kelantan terkawal dan lancar

PASIR PUTEH, 7 Mei- Laluan utama jalan persekutuan di beberapa jajahan di Kelantan terkawal dan lancar. Ketua Jabatan Siasatan dan Penguatkuasaan Trafik (JSPT) Kelantan, Superitenden Suhaimi Jusoh berkata, hasil tinjauan dan pemantauan udara petang tadi mendapati, walaupun kenderaan bergerak perlahan namun aliran trafik lancar. Ini kerana perantau kembali ke ibu kota secara berperingkat sejak Hari Raya kedua bagi mengelak kesesakan. "Cuma apa yang saya nampak agak ketara sikit adalah laluan ke Tok Bali iaitu laluan pertembungan di antara pengguna jalan raya dar Bachok yang menghala ke Besut yang menggunakan Jambatan Tok Bali, begitu juga pengguna jalan raya dari Pasir Puteh yang menggunakan laluan Tok Bali untuk ke Besut. Mungkin pertembungan di Tok Bali menjadikan ia agak sesak sedikit tapi saya jangka pada skala tiga, walaupun sesak kenderaan bergerak lancar walau perlahan sedikit, " katanya. Beliau menyatakan demikian kepada RTM selepas melakukan tinjauan udara kesesakan aliran trafik sempena kembalinya perantau ke ibu kota.

(Ketua Jabatan Siasatan dan Penguatkuasaan Trafik (JSPT) Kelantan, Superitenden Suhaimi Jusoh)

Dalam perkembangan berkaitan, Ketua Polis Daerah Kuala Krai, Superitenden Suzaimi Mohammad melaporkan, aliran trafik di beberapa laluan di kawasan itu bergerak perlahan. Setakat pukul 5 petang tadi, empat lokasi masing-masing di lampu isyarat Batu Balai, Simpang Sungai Durian-Chenulang, Simpang Bukit Sireh dan Selekoh Pak Sin di Keroh sesak dari arah Kota Bharu-Gua Musang


ICQS Wang Kelian akan dinaik taraf

PADANG BESAR, 7 Mei - Raja Muda Perlis, Tuanku Syed Faizuddin Putra Jamalullail menyarankan agar Kompleks Imigresen, Kastam, Kuarantin dan Keselamatan (ICQS) Wang Kelian wajar segera dinaik taraf oleh semua jabatan dan agensi yang bertanggungjawab menyelia kompleks berkenaan.  Titah baginda, fasiliti yang menempatkan pelbagai agensi penguat kuasa dan keselamatan negara di Wang Kelian perlu memiliki kemudahan yang sempurna serta persekitaran kerja yang kondusif sebagai pemangkin kepada perkhidmatan yang terbaik.  "Sebagai salah satu pintu masuk negara, Kompleks ICQS Wang Kelian wajar dinaik taraf agar sekurang-kurangnya setanding dengan Kompleks ICQS Wang Prachan di sebelah Thailand yang telah dinaik taraf dan berubah wajah sejak beberapa tahun yang lalu," titah baginda selepas singgah bagi menyempurnakan ‘Program Mahabbah Aidilfitri MAIPs - Wilayah Satun 2022’ anjuran Majlis Agama Islam dan Adat Istiadat Melayu Perlis (MAIPs) di ICQS Wang Kelian, di sini.

(Raja Muda Perlis, Tuanku Syed Faizuddin Putra Jamalullail, berkenan melawat ICQS Wang Kelian)

Sempena kunjungan tersebut, Tuanku Syed Faizuddin Putra turut menyempurnakan penyerahan sumbangan kuih raya kepada para petugas sempadan Malaysia dan Thailand, selain turut berkenan mengagihkan kuih raya daripada MAIPs kepada komuniti muslim di Wilayah Satun.

(Raja Muda Perlis, Tuanku Syed Faizuddin Putra Jamalullail, menyempurnakan penyerahan sumbangan kuih raya)


Pemotong rumput maut dirempuh MPV dipandu pelajar

SUNGAI PETANI, 7 Mei - Gara-gara memandu laju, sebuah kenderaan MPV hilang kawalan lalu merempuh dua pemotong rumput hingga seorang daripada mereka maut dalam kemalangan di Jalan Pintasan Semeling, Bedong, Kedah.Pemandu kereta berkenaan pula pelajar berusia 16 tahun dikatakan terbabas dan merempuh pokok sebelum merempuh dua mangsa berkenaan.Ketua Polis Daerah Kuala Muda, ACP Zaidy Che Hassan berkata dalam kejadian kira-kira pukul 11 pagi itu, seorang pekerja pemotong rumput warga Myanmar, Cinglowpa, 20 tahun, meninggal dunia akibat parah pada kepala manakala rakan senegara, 33 tahun patah bahu kanan.

(Dua pemotong rumput, seorang daripada mereka maut dalam kemalangan di Jalan Pintasan Semeling, Bedong, di sini)

"Rempuhan berlaku ketika kedua-dua mangsa yang bekerja sebagai penyelenggara kebersihan sedang berehat dibahu jalan," katanya di siniSetakat ini, polis masih menjalankan siasatan lanjut sama ada remaja berkenaan memang diizinkan atau membawa MPV terbabit tanpa pengetahuan pemiliknya.Dia tidak mengalami sebarang kecederaan ditahan dan kes disiasat dibawah sekysen 41 (1) Akta Pengangkutan Jalan 1987.Mangsa yang meninggal dunia dihantar ke Unit Forensik, Hospital Sultan Abd Halim, Sg Petani untuk bedah siasat, manakala mangsa yang cedera dihantar dihospital yang sama untuk rawatan lanjut.


UMNO masih belum ada keputusan terhadap Tengku Razaleigh

PONTIAN, 7 Mei - Pucuk pimpinan UMNO masih belum berbincang mengenai keputusan yang akan diambil terhadap bekas Pengerusi Lembaga Penasihat UMNO, Tengku Razaleigh Hamzah berhubung tindakannya mengadakan pertemuan dengan AMANAH Kelantan di luar pengetahuan UMNO.  Setiausaha Agung UMNO, Datuk Seri Ahmad Maslan berkata, sebarang keputusan perlu mendapat persetujuan dan pandangan sebelum diluluskan Majlis Kerja Tertinggi UMNO.  "Walaubagaimanapun pucuk pimpinan tidak ada membuat sebarang perbincangan lagi tentang perkara ini. Kita tunggulah mesyuarat majlis kerja tertinggi ataupun mesyuarat pengurusan untuk membincangkan apa yang sedang dibuat oleh Tengku Razaleigh," katanya di sini ketika hadir Majlis Rumah Terbuka Ahli Parlimen Pontian hari ini.

(Setiausaha Agung UMNO, Datuk Seri Ahmad Maslan ketika hadir Majlis Rumah Terbuka Ahli Parlimen Pontian di sini)

Sementara itu, Majlis Kerja Tertinggi UMNO juga belum memutuskan untuk menyuburkan kembali Muafakat Nasional (MN). Ia berikutan mesyuarat UMNO diadakan sebulan sekali dan tiada isu itu dibangkitkan pada perbincangan lalu.


Atlet karate pekak Yilamaran selamat tiba di tanah air

SEPANG, 7 Mei - Atlet karate pekak negara, V. Yilamaran selamat tiba di tanah air hari ini.Yilamaran disambut oleh Persatuan Sukan Orang Pekak Malaysia (MSDeaf) di Lapangan Terbang Antarabangsa Kuala Lumpur (KLIA) dengan diiringi jurulatihnya, Chok Kong Yu dan Pengurus pasukan karate, Chan Kok Sheng.Beliau berjaya menghadiahkan pingat pertama pada temasya Sukan Deaflympic ke-24 di Caxias do Sul, Brazil pada 2 Mei lalu.

(Yilamaran a/l Vispalingam meraih pingat perak acara kumite bawah 84 kilogram pada kejohanan Karate Deaflympic di Brazil)

Atlet kelahiran Johor itu menempa sejarah tersendiri apatah lagi ini pertama kali negara mengambil bahagian acara itu di peringkat dunia dan merangkul pingat untuk kontinjen Malaysia.Atlet berusia 22 tahun itu berjaya merangkul perak menerusi acara kumite lelaki bawah 84 kilogram selepas tumpas kepada Makhno Oleksanr dari Ukraine pada aksi final.Yilamaran berjaya mengatasi pesaing tuan rumah Sergio Garcia pada pusingan pertama, diikuti Avi Bokler dari Israel (suku akhir) dan Abdolghafour Ebhahim dari Iran (separuh akhir) dalam laluan ke final pada saingan yang disertai oleh wakil daripada 10 negara.


TH beri jaminan, tidak wujud ‘kabel’ potong giliran

KUALA LUMPUR, 7 Mei- Tabung Haji (TH) beri jaminan tidak wujud isu menggunakan ‘kabel’ atau memotong giliran untuk mempercepatkan giliran menunaikan haji.Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata tindakan tidak baik itu juga seakan menidakkan hak orang yang telah disenaraikan untuk menunaikan haji."TH mengutamakan jemaah yang menepati kriteria yang sudah disenaraikan," katanya.Beliau turut menjelaskan kerajaan telah membuat rayuan berhubung kuota tambahan untuk haji musim ini."Sekiranya kerajaan Arab Saudi memberikan kuota tambahan, mereka yang merayu mungkin dipertimbangkan sekiranya memenuhi kriteria yang ditetapkan. "Terdapat sebahagian yang merayu itu juga tidak melepasi tahap kesihatan yang ditetapkan TH," ujarnya lagi.

Beliau turut menasihatkan bakal jemaah haji dan juga umrah supaya mematuhi arahan dan prosedur operasi standard (SOP) semasa kerajaan Arab Saudi.Kuota haji Malaysia tahun ini adalah sebanyak 14,306 iaitu 45 peratus daripada kuota tahunan yang biasa diterima.


Malaysia akan kongsi amalan baik negara dalam tangani buruh paksa di Washington

KUALA LUMPUR, 7 Mei - Menteri Sumber Manusia Datuk Seri M. Saravanan akan berkongsi amalan baik Malaysia dalam menangani isu buruh paksa semasa lawatan kerja ke Washington, seiring dengan lawatan Perdana Menteri ke Amerika Syarikat bagi menghadiri Sidang Kemuncak Khas ASEAN – Amerika Syarikat dari 10 hingga 13 Mei ini.Menurut Saravanan beliau juga akan meneroka peluang kerjasama dua hala dengan kerajaan Amerika Syarikat sebagai antara usaha dalam memastikan produk dan syarikat Malaysia tidak terus dikaitkan dengan isu buruh paksa dalam kenyataannya di sini hari ini.

“Lawatan kerja ini bertujuan untuk membincangkan isu-isu berhubung buruh paksa berikutan daripada lawatan kerja saya ke Geneva dan London bagi mendeposit ratifikasi protokol Pertubuhan Buruh Antarabangsa (ILO) berhubung buruh paksa iaitu Protokol 29 dan perbincangan dengan United Kingdom untuk isu yang sama baru-baru in“Saya dijadualkan bertemu dengan beberapa jabatan di Amerika Syarikat yang berkait rapat dengan isu buruh paksa seperti Jabatan Buruh Amerika Syarikat serta Jabatan Kastam dan Perlindungan Sempadan Amerika Syarikat, termasuk satu sesi berasingan dengan Responsible Business Alliance,” katanya.


Jualan petrol meningkat 50 peratus sempena Sambutan Hari Raya Aidilfitri

KUALA LUMPUR, 7 Mei - Beberapa stesen minyak mengalami masalah kehabisan bekalan petrol akibat berlakunya penjualan luar biasa kali ini sehingga 50 peratus dan dijangka berterusan sehingga esok susulan sambutan Aidilfitri. Presiden Persatuan Pengusaha Stesen Minyak Malaysia (PDAM) Datuk Khairul Annuar Abdul Aziz berkata masalah ini terjadi susulan peningkatan jumlah kenderaan yang ketara apabila orang ramai balik ke kampung bagi menyambut Hari Raya."Pihak kami sudah maklum berlaku kehabisan minyak di beberapa kawasan dan dipercayai membabitkan kawasan di sekitar Pantai Timur."Kebiasaannya setiap stesen minyak akan membuat planning order sehari sebelum iaitu sekitar 20 peratus mengikut penjualan hari biasa, namun apabila ramai balik ke kampung penjualan melonjak kepada 50 peratus berbanding sebelum ini dan mengakibatkan gangguan perancangan stesen minyak berkenaan," katanya ketika dihubungi Bernama hari ini.Khairul Annuar berkata apabila perancangan stesen minyak terganggu ini mengakibatkan berlakunya kehabisan petrol di beberapa lokasi dan ada beberapa stesen minyak terpaksa ditutup untuk sementara waktu.

(Presiden Persatuan Pengusaha Stesen Minyak Malaysia (PDAM) Datuk Khairul Annuar Abdul Aziz berbaju putih/Foto fail)

"Apabila berlaku peningkatan jualan, syarikat minyak tidak dapat menghantar dalam kuantiti banyak dan perlu mengagihkan sama rata kesemua stesen minyak yang kehabisan petrol dan akan mengambil masa kira-kira satu jam atau paling lama pun sehari."Kami pun bukan tak nak jual, dan berharap pengguna memahami situasi yang berlaku kerana kenaikan jumlah kenderaan balik kampung dan dinasihatkan untuk mengisi minyak awal dan merancang perjalanan dengan baik," katanya. Sementara itu, satu perkongsian berhubung isu ini telah dimuat naik seorang pengguna Twitter @shasyaedora atau nama sebenar Fatin Syazana Kamarul Zaman, 30, yang memaklumkan kejadian stesen minyak kehabisan petrol berlaku sewaktu dia bertolak dari Kota Bharu, Kelantan ke Pulau Perhentian, Terengganu."Saya berhenti di stesen minyak di Saujana, Setiu kira-kira 8 malam untuk ke tandas dan di situ dapat lihat memang banyak kereta tersadai dan seorang daripada mereka berkongsi berada di lokasi ini daripada petang lagi kerana kehabisan minyak."Dan dalam perjalanan menuju ke Pulau Perhentian ada beberapa stesen minyak tutup, kalau buka pun hanya minyak RON 97 dan diesel sahaja yang dijual...rata-rata RON95 dah habis," katanya ketika dihubungi Bernama hari ini.Fatin juga turut berkongsi situasi yang berlaku apabila tiada air di stesen berkenaan dan kedai makan kehabisan stok makanan dan beberapa kereta yang  bergerak akibat terlalu banyak kenderaan berada di jalan. Menurut Siti Marina Mohamad Adilla, 22, yang bekerja di sebuah stesen minyak di Taman Tun Dr Ismail di sini, sebelum ini pun sudah berlaku kehabisan bekalan petrol dengan cepat iaitu pada 29 April lepas."Di stesen minyak ini kami mempunyai lapan tangki dan empat daripadanya adalah RON 95 dan pada 29 April lepas satu daripada tangki minyak kami sudah tinggal 500 liter minyak padahal semalam (sehari sebelum itu) baru isi 14,500 liter. "Dan hari yang sama (29 April) tu kami ada tambah lagi 10,700 liter minyak tapi dalam pukul 6.30 petang minyak dalam tangki itu cuma tinggal 500 liter," katanya.Marina berkata pihaknya sudah menjangka dalam dua hingga tiga hari sebelum raya memang akan ramai mengisi minyak oleh sebab itu pihaknya sudah membuat persiapan awal namun tidak menjangka empat tangki RON 95 di stesen berkenaan tetap berkurang kesan penjualan begitu tinggi.  - BERNAMA

(Kehabisan petrol di beberapa lokasi dan terdapat beberapa stesen minyak terpaksa ditutup untuk sementara waktu. Foto fail)


40,000 Keluarga Malaysia hadir Rumah Terbuka Aidilfitri di Bera

BERA,7 Mei - Hampir 40,000 Keluarga Malaysia meluangkan masa menghadiri Rumah Terbuka Aidilfitri Parlimen Bera 2022 berlangsung di Laman Kerayong di sini, hari ini. Perdana Menteri, Dato Seri Ismail Sabri Yaakob yang tiba pada jam 9.40 pagi itu turut meluangkan masa bertemu serta bertanya khabar dengan pengunjung terdiri daripada pelbagai lapisan masyarakat dari Bera dan daerah berhampiran. Pelbagai juadah sinonim dengan sambutan hari raya khususnya makanan Pantai Timur seperti lemang, ketupat palas, rendang, nasi dagang dan laksa lemak disajikan kepada pengunjung menerusi 32 buah gerai selain turut dilengkapi dengan pencuci mulut seperti cendol, aiskrim dan apam balik.

(Datuk Seri Ismail Sabri Yaakob beramah mesra dengan penyedia juadah pada Rumah Terbuka Aidilfitri Parlimen Bera 2022 di Laman Kerayong, hari ini/BERNAMA)

Perdana Menteri menyifatkan rumah terbuka kali ini amat istimewa kerana masyarakat di daerah Bera masih mengamalkan tradisi memasak secara gotong royong menyediakan juadah.  "Dari segi makanan yang disediakan ini adalah daripada cawangan-cawangan kampung-kampung. Jadi kampung ini mungkin buat lemang kampung, sebelah mungkin buat rendang, kampung lain buat ketupat. Jadi setiap kampung akan terlibat di dalam jamuan sambutan hari raya."Maknanya, ini adalah perkumpulan warga Bera kampung-kampung datang kerana dia ada gerai sendiri dan tentu sahaja penduduk kampung itu akan keluar dan setiap tahun memang inilah acara rumah terbuka yang dilakukan di Bera", katanya kepada media di sini. Perdana Menteri juga mengingatkan pengunjung rumah terbuka untuk terus mengamalkan kawalan kendiri khususnya memakai pelitup muka semasa berada di kawasan sesak atau semasa mengambil makanan.


Hati-hati, rehat secukupnya sebelum mula perjalanan - PM

BERA, 7 Mei - Perdana Menteri, Datuk Seri Ismail Sabri Yaakob menasihatkan pengguna jalan raya supaya berhati-hati dan mendapatkan rehat secukupnya sebelum memulakan perjalanan pulang selepas tamat bercuti sempena Hari Raya Aidilfitri. Beliau berkata ramai perantau sudah memulakan perjalanan kerana perlu kembali ke tempat kerja pada Isnin ini, menyebabkan banyak lebuh raya utama mengalami kesesakan, yang dilaporkan sudah bermula sejak semalam. "Saya harap semua memandu dengan berhati-hati dan tidak memaksa diri. Jika penat atau mengantuk, saya harap boleh berhenti dahulu untuk berehat sebelum kembali meneruskan perjalanan untuk keselamatan diri dan keluarga. "Jangan paksa diri untuk cepat sampai dan bagi saya, kita perlu mendisiplinkan diri semasa memandu," katanya kepada pemberita di Rumah Terbuka Aidilfitri Parlimen Bera 2022 di Laman Kerayong di sini hari ini.

(Ismail Sabri beramah mesra dengan sebahagian masyarakat Cina yang hadir pada Rumah Terbuka Aidilfitri Parlimen Bera 2022 di Laman Kerayong, hari ini/BERNAMA)

Ismail Sabri yang juga Ahli Parlimen Bera berkata beliau percaya pihak berwajib seperti Kementerian Pengangkutan, Kementerian Kerja Raya dan Lembaga Lebuhraya Malaysia (LLM) serta pengendali lebuh raya mempunyai perancangan jangka panjang untuk mengatasi kesesakan yang berlaku setiap kali musim perayaan. Lebuh raya utama mulai sesak sejak beberapa hari sebelum raya kerana orang ramai mengambil peluang untuk pulang menyambut hari raya selepas dua tahun tidak berbuat demikian ekoran pelaksanaan Perintah Kawalan Pergerakan (PKP) bagi membendung penularan wabak COVID-19. Cuti panjang yang bermula sejak hujung minggu lepas sebelum disusuli pelepasan umum disebabkan Hari Pekerja pada Ahad lepas, diikuti pelepasan Aidilfitri menyebabkan ramai mengambil cuti untuk berada lebih lama di kampung.-BERNAMA